
КОНСТАНТИН ПРЕЗВИТЕР-ПРЕСЛАВСКИ 

(краj IХ – почетак Х века)

АЗБУЧНА МОЛИТВА


А ријечју овом молим се ја Богу:


Боже свијех бића и велики Творче,


Видљивога света и невидљивога!


Господа нам Духа пошаљи Живога,


Да у срце моје удахне ми ријеч,


Е да би нам успех био добар свима


Живет’ који желе Твојом заповешћу.


Закон Твој је светлост и луча живота


И ономе који Јеванђеље тражи


Јер моли да Твоје дарове поприми.


Крштењу се Твоме обратише многи,


Лети Теби сада и словенско племе.


Људи, који Твојим назвати се хоће,


Милост Твоју, Боже, просе врло жарко.


Но, мени дај сада преобилну ријеч,


Помоћ Твоју просим од Тебе ја много,


Руке моје увек према Теби пружам,


Снагу, ум и мудрост да примим од Тебе;


Ти јер дајеш оном ко заслужи снагу,


Увек лек му пружаш у невољи свакој.


Фараонске злобе избави ме  тешке,


Херувимску мисô и памет ми подај.


О часна и чиста, пресветла Тројице,


Жалост моју тешку на радост окрени


Целомудрено ја да почнем писати


Чуда Твоја славна и предивна врло.


Шестокрилну снагу гошто ја попримим.


Учитеља наших стопе ја сад следим


И држим се речи и њихових дела;


Објавићу свима јеванђелску ријеч


И одати хвалу Тројици и Богу.


Коме поју људи свакога узраста,


И стари и млади. На своме језику


Нови један народ хвалу им приноси:


Оцу, а и Сину, и пресветом Духу,


Коме нека буде хвала, част и слава,


Од свих живих бића, и од сваког створа,


И на веки веков, и за увек, амин.   

Савремена језичка верзија према:
 
Из наше књижевности феудалног доба / Избор,  редакциjа, превод и коментари  др Драгољуб Павловић, др Радмила Маринковић. – Београд: Просвета, 1975. С. 57-58.

СВЕТИ САВА -- РАСТКО НЕМАЊИЋ

(1175-1235)

ЖИЧКА БЕСЕДА О ПРАВОJ ВЕРИ

 (1) Браћо и пријатељи и оци и чеда богозванога, приклоните богољубива срца ваша да чујете божанске догмате. И чувши ове свете речи ставите их, браћо, у срца ваша и у савести душа [ваших] и пред очи ума [вашег], и разумите их.

(2) Премилосрдни и човекољубиви Бог, имајући неизмерну милост према роду људском, приклони небеса и сиђе на земљу, и Својим божанским домостројем и добровољним подношењем многоврсних страдања божанског тела [Свог], просвети род наш; и посла у сав свет Свете Апостоле, рекавши им: “Идите и научите све народе крстећи их у име Оца и Сина и Светога Духа”. Али пошто они сами до нас не дођоше, то оци наши, чувши у истини речи њихове, повероваше им. И преблаги Бог, Који има бескрајну милост и не жели да погине ниједан од нас, по истој тој првој заповести и истим начином по науци и проповеди Светих Апостола уздиже мене на ово светитељство хотећи да преко мене “испуни недостатке” отаца наших; и Духом Својим Светим заповеди ми да вам објавим ову реч своју о вашем спасењу, коју ви чувши са љубављу је сачувајте, да бисмо и ми били заједничари реда светих.

(3) Стога вас, браћо и чеда, ово прво молим да, положивши сву наду своју на Бога, држимо се пре свега праве вере његове. Јер, као што рече Апостол, “темеље другога нико не може поставити осим онога којега постави” Дух Свети преко Светих Апостола и богоносних Отаца, а то је -- права вера која је на светих седам васељенских сабора потврђена и проповедана. И зато на овом темељу свете вере треба нам зидати злато и сребро и драго камење, то јест добра дела. Јер нити користи исправност живота без праве и просвећене вере у Бога, нити нас право исповедање [вере] без добрих дела може извести пред Господа, него треба имати обоје, да “савршен буде човек Божји”, а не да због недостатка [једнога] храмље живот наш. Јер, као што рече Апостол: “Спасава вера, која кроз љубав дела”.

(4) Верујемо, дакле, у Оца и Сина и Светога Духа, певајући Тројицу Божанску, Узрок и Саздатеља свега проузрокованога, видљивога и невидљивога. [Тројицу] Која је једне суштине, то јест природе, и у три Лица, то јест говоримо Ипостаси и Личности, чиме нећемо да подразумевамо обличјем или разликом три Бога или три природе или суштине, него исповедамо једнога Бога и једну просту и бестелесну природу и суштину, а разликом Лица различитост Ипостаси означавамо; клањајући се [на тај начин] Тројици у Јединици и Јединици у Тројици, Јединици Триипостасној и Тројици Једносуштној и једномоћној и сабеспочетној. Њу једину познајемо вечнопостојећу, беспочетну, нестворену, бесмртну, непропадљиву, нестрадалну, свезадтељну и [све]држећу и [све]промислитељну.

(5) И једнога од Тројице, не Оца ни Светога Духа, но од Бога Оца рођенога Сина и Бога, Логоса, надвремено и од Њега Родитеља нераздељиво рођенога, а не створенога, једносуштног Родитељу и увекпостојећег са Њим; Који је [Логос] добротом [Својом] све привео из небића у биће, и Који је у последње дане ради нашега спасења сишао са небеса и уселио се у утробу Дјеве и сјединио Се с телом одушевљеним, и душу разумну и умну суштински примио од те исте Пречисте Дјеве Марије (Богородице). Он, од Бога Оца једносуштни Њему Бог Логос, због премногог човекољубља [Свог] изволео је, вољом Оца и Духа [Светог], да спасе Своје створење; сишавши из Очевог наручја, одакле се није одвојио, (и ушавши у утробу Пречисте Дјеве) и узевши на себе не раније зачето тело одушевљено душом разумном и умом, произиђе [из Дјеве] Бог оваплоћен, родивши се неизрециво и са и сачувавши неповређеним девство Оне која је родила; не претрпевши ни сливање нити промену, него остаде оно што беше а постаде оно што не беше; узевши на Себе обличје слуге, истински а не привиђењем уподоби се нама у свему осим греха.

(6) Њега знамо као савршенога Бога и савршенога Човека, не другога и другога, него једнога и истога пре оваплоћења и по оваплоћењу, једну сложену Ипостас; Њега једног истог у двема савршеним природама и својствима, и у двема природним вољама и дејствима, обома сједињеним по Ипостаси неизменљиво. Исповедамо Њега једног истог вољом хотећег и делајућег божанска [дела] као Бог, и Њега једног истог вољом хотећег и делајућег човечанска [дела] као човек. Јер Он не беше подложан природним нуждама, него се по вољи [Својој] родио, по вољи гладнео, по вољи жеднео, по вољи био уморан, по вољи се бојао, по вољи умро, истински, а не привидно, претрпео сва природна и беспрекорна страдања човечанска. И Он, Безгрешни, би распет и смрт окуси, и трећи дан васкрсе телом не видећи трулежност, и људску суштину неповређену и неосмрћену васкрсе, и узвевши је на небеса седе с десне стране Оца; и опет ће доћи да суди живима и мртвима; као што се узнесе телом Својим тако ће доћи и дати свакоме по делу његовом. Јер вели: “Васкрснуће мртви и устаће који су у гробовима, и они који чинили добро” са правом вером “отићи ће у живот вечни, а који су чинили зло –  у васкрсење суда”.

(7) Уз то, ми се клањамо и поштујемо и целивамо свечесну икону човечанског оваплоћења Бога Логоса помазаног Божанством и оставшег непромењено, тако да онај који је помазан вером сматра да види самога Бога Који се јавио у телу и с људима поживео. Клањамо се и дрвету Часнога Крста и светим часним сасудима и божанским црквама и светим местима . Клањамо се и част одајемо икони Пресвете Богородице и иконама свечесних Божјих угодника, уздижући очи душе (наше) ка првообразном лику и ум узносећи на оно што је несхватљиво.

(8) Ово је богољубиви (моји), догмат православних Отачких предања. Следујући њима, и ми тако верујемо и тако исповедамо, а све јеретике и сваку јерес њихову проклињемо.

(9) Примамо свих седам Васељенских сабора: први, који је био у Никеји, 318 Светих Отаца; други, у Константиновом граду, 150 Светих Отаца; трећи, ранији, у Ефесу, 200 Светих Отаца; четврти у Халкидону, 630 Светих Отаца; пети, опет у Константиновом граду, 164 Светих Отаца; шести, опет у Константиновом граду граду, 170 Светих Отаца. И још онај, мало касније бивши у Никејској митрополији, седми Сабор 350 Светих Отаца, против оних који се одричу часних икона и не изображавају их и не поклањају им се, безбожно клеветајући хришћане. А примамо и све Свете саборе који су се Божјом благодаћу у разна времен а и места сабирали ради утврђивања православног јеванђеоског учења, које прима Саборна Црква. А оних којих се одрекоше ови Свети Оци, одричемо се и ми; и које проклеше они, проклињемо и ми.

(10) Јер многу јерес у разна времена и раздобља ђаво измисли, и многи кукољ зловерја кроз слуге његове јересеначелнике посеја у васељени ради кварења и смућивања праве вере, које ми проклињемо, и с њима оне који измислише зле догмате, и гнушамо се сваке нечастиве јереси.

(11) Ми пак стремимо се већма ка свакој побожности којој нас уче богомудре слуге Божје: Пророци, Апостоли и Светитељи, као што и сам Господ Исус Христос Син Божији рече, када од Оца дође на земљу оваплотивши се и роди се по други пут, од пречисте присно дјеве, и догмате домостроја Очевог и Свог изврши дивно, и заиста неизрециво разапе се на крсту, и трећи дан васкрсе, и по васкрсењу Своме остаде овде на земљи четрдесет дана; и када хтеде узићи на небо ка Оцу [Своме], заповеди ученицима Својим Апостолима говорећи: “Идите и научите све крајеве крстећи их у име Оца и Сина и Светога Духа, учећи их да све држе што сам вам заповедио”. И опет: “Проповедајте Јеванђеље сваком створењу; ко поверује и крсти се, спашће се; а ко не верује, осудиће се”. Ово је дакле права вера: крстити се у име Оца и Сина и Светога Духа.

(12) И тако, ми који смо хришћани обећали смо: молити се Богу своме свагда, (држећи заповести Његове и увек творећи вољу Његову). Јер је “вера без дела мртва”, по речи Јаковљевој. Но, браћо и чеда моја љубљена, као што и напред рекох, обоје [треба] да са страхом и трепетом држимо [и чувамо]. Држите (стога) реч Божју и свету веру Христову, и призивајте чистим срцем пресвето Име Његово, и не ленећи се у светим молитвама припадајте к Њему исповедајући грехе своје, плачући са сузама пред Њим и Њему певајући и припевајући у срцима вашим свагда му певајући и припевајући у срцима вашим свагда дан и ноћ непрестано. Јер Бог, када Га људи исповедају и моле Му се, сам уверава људе и духовно улази вером у срца оних који добро слушају науку Његову. Јер духовна наука није игра, нити речи безумља мисли људских, него је то проповедана света вера Божја на којој су основани свети чинови у Христу Исусу Господу нашем, о Коме Пророци Светим Духом Божјим прорекоше, и Апостоли научише, и Мученици исповедише, и сви Свети сачуваше, и Преподобни оци беспрекорно одржаше као на недељивом крајеугаоном Камену црквеном Христу Који је Премудрост и Сила Очева [и то сачуваше] светодуховски и силно и крепко и чврсто и поуздано у вери – , Који [Христос] и до сада многе уверава и утврђује и свима потврђује Своју веру божанску. Он, Преблаги Човекољубац, и до нас достиже Својом богатом милошћу, исправљајући наше недостатке, хотећи као Пастир истинити да нас, заблуделе овце, сакупи у небески тор (Свој). Досежући до тога тора мисаоним и душевним очима (нашим), ми Му се свагда молимо припадајући Му у сваки час, и исповедајући Му се, како Он сам дарује исказати то или помислити и неизречено сачувати. И ми, сатворивши вољу Његову, добићемо од Њега спасење у овом веку и у будућем, ако верно сачувамо заповести Његове које нам је сам Господ заповедио да држимо и обећао нам за то небеску награду, рекавши: “Заиста вам кажем: Ко одржи реч Моју неће видјети смрти вавијек”.

(13) Да, чеда моја љубљена, шта је поузданије и праведније од ове речи коју Христос сам посведочава и потврђује истином? Шта је боље од овога: не окусити смрти довека? Јер само то неокушање смрти већ је далеко од греха, јер је окушањем греха укус смрти ушао у сав род људски до Христа. Ради тога окуси смрт Он, Који је безгрешан и бесмртан по [Свом] првом рођењу од Оца, но окуси је ради нас, и пострада, да и ми вером у Њега окусимо бесмртност, као што рече Пророк: “Окусите и видите како је добар Господ”. Веома је дакле добар [Господ] и праведна и веран и свима речима Својим, и сва су дела Његова у вери. Зато чеда моја богољубљена, ми који Га љубимо треба да чинимо дела вере у Христу Исусу Господу нашем, ми који смо примили од Њега бесмртну веру, толики дар –  да не умремо никада!

(14) Зато, ако ово сачувате, бићете блажени (од Бога у векове, и блажена биће срца ваша, и блажене биће душе ваше, и бићете блажени) ви који сте примили веру Божју и сачували је у чистоти. Гледајући на бесмртни дар Христов, творите свагда бесмртна дела у Христу: веру чисту и молитву честу, имајући према Њему љубав и наду, и савест чисту пред Богом и људима, пост и бдење, на земљи лежање, истину у свему, чистоту телесну и душевно уздржање, чувајући разум светог крштења –  просвећења Божјег, којим се одрекосмо Сатане и свих дела његових. И свагда љубити покајање и исповедање грехова својих и плакање над њима; умиљење, смирење, праведност, поучење, исправљање живота свога, мржњу на грех; не опијање, не блудничење, него, напротив, чист живот какав је Божјим очима угодно гледати. 

(15) Јер Бог је један од почетка и у бесконачне векове. И ово је прва заповест речена онима који Га љубе: да сваки од вас “љубите Господа Бога свога свим срцем својим, свим умом својим, и свом душом својом, и свом снагом својом”. И нека буду речи ове, које вам ја данас заповедам, написане на срцима вашим и у душама вашим, да се бојите Господа Бога Сведржитеља, и у Њему јединоме да служите са страхом и трепетом, и Њему јединоме да служите са страхом и трепетом, и Њему јединоме узносите част и славу, и Њему јединоме приљубљујте се, и Именом Његовим не куните се, него нека је ваша реч по Апостолу: да да, и не не. И уопште, нека се никако не спомиње међу вама други Бог, осим Онога Који је створио небо и земљу; ничему “од онога што је на небу горе и што је на земљи доле и што је у води под земљом, да се не поклоните нити му послужите”, осим Господу Богу вашем, у Кога се крстисте и поверовасте, и одрекосте се тајнога срама, и постадосте заједничари добре вере Његове и саучесници бесмртности Његове. Њега јединога неодступно се држите, јер је “пред очима Његовим све откривено”, као Што рече Апостол, и “јер је Бог наш огањ који спаљује”; и “узвраћа за грехе очева на деци до трећега и четвртога колена, онима који Га не љубе и не творе вољу Његову, а чини милост на хиљаде и десетине хиљада онима који Га љубе и држе заповести Његове”. Јер је он “Бог над боговима и Господар над господарима, Бог Велики и Силини и Страшни”. Да “држите заповести Његове, и да извршујете пре очима Његовим све речи које вам заповедих”, “да буде добро вама и синовима вашим после вас, и живи будете довека, ако чините добро и угодно пред Господом Богом вашим”, Коме (нека је) слава и беспочетност у бесконачне векове, амин.

Превод епископа Атанасија(Јевтића)
О НАСЛЕЂУ СВЕТОГ МАНАСТИРА [Cтуденице]  ОВОГ ПРЕПОДОБНИМ ОЦЕМ НАШИМ И КТИТОРОМ ГОСПОДИНОМ СИМЕОНОМ И О ЖИТИЈУ ЊЕГОВОМ КАКВО БИ ПРЕД БОГОМ И ЉУДИМА




(Скраћено)

Оче, благослови!

Наш свети манастир овај, као што знате, као пусто место беше –  ловишта зверова беху. Дошавши, пак, у лов господин наш и самодржац, владар све Српске земље, Стефан Немања, ловљаше овде, и допаде се њему да у пустом овом овде месту подигне манастир овај, на покој и на умножење монашког чина. Јер, овог триблаженог, и уистину господина нам и оца, да знано буде свима нама, а и другима, Бог, чинећи на боље људима, не желећи људске пропасти, постави овог самодржног господина, названог Стефана Немању, царствовати свом Српском земљом. И обновивши очеву дедовину и још више је утврдивши Божијом помоћу и својом мудрошћу датом му од Бога, и подиже пропалу своју дедовииу и придоби од Поморске земље Зету са градовима, а од Рабна Пилота оба, а од Грчке земље Патково, Хвосно цело и Подримље, Кострц, Дршковину, Ситницу, Лаб, Липљан, Дубочицу, Реке, Ушку и Поморавље, Загрлату, Левче, Белицу. То све мудрошћу и трудом својим придоби –  ово све му је припадало од Српске земље, а одузето некада насиљем од његове дедовине. И потпомагањем Божијим мир и тишину прими владавина његова одасвуд, јер заиста овај     диван и страшан би свима који су около њега живели,     пошто владавина његова беше 37 година сачувана и   цела и ни од кога повређена.                              

Јер како овога да назовем? Владарем ли, или више учитељем? Јер утврди нас и уразуми срца свих и поведе нас како треба правоверни хришћани да држе праву веру према Богу. Својим примером прво благоверност показа, а потом и друге поведе, цркве освети, манастире сазда, светитеље у сласт слушајући, јереје штујући, а према монасима велику смерност и љубав имајући, безнадежним нада, убогим заступник, ништим хранитељ, наге у дом свој уводећи одеваше их, сироте нахрани, удовице оправда, слепим, и хромим, и немоћним, и глухим и немим уистину мати би. И просто рећи: све своје имање у зајам издаде, јер други  Авраам би, странопримац, земаљски анђео, небески човек. „Стога и Бог преузнесе га и дарова му име које је више од сваког имена” (Флб. 2, 9), имену његовом сви народи поклонише се.

Сâм, пак, сазда манастире: и прво у Топлици Светог оца Николе, и други тамо Свету Богородицу у Топлици, потом опет сазда манастир Светог Ђорђа у Расу. И свим тим манастирима постави управу као што доликује. А после тих овај наш свети манастир сазда, који  и посвети имену Пресвете Владичице наше Богородице Доброчинитељке, саздавши од малог па до великог. И села предавши, и са другим правима, манастиру, иконама, и сасудима часним, и књигама, и ризама и завесама, и што је писано у златопечатној повељи његовој, а још је и у цркви написано на зиду, и са клетвом и са обавезом да нико не измени његова предања, као што слушате и у књигама овим напред о томе реч.

И Божијом помоћу и својим трудом то све стече. И потпомагањем Божијим мир и тишину доби владавина његова одасвуд. И усхте и ороди се са великим царем грчким, Богом венчаним кир Алексом Комненом, и узе његову кћер за благородног и љубљеног сина Стефана, а кога и одреди да му буде намесник. А овај благоверни и христољубиви господин, пречасни старац, подвизаваше се како би се у дан страшнога суда у неки број прибројао са онима који су угодили Богу, и како би добио рајско оно и неизречено насеље неким добрим обичајем, нарочито жељаше како би му могуће било примити анђелски и апостолски лик. И подвизаваше се са журбом да последује Владикиним речима, који рече: „Узмите иго моје на себе,  јер кротак јесам и смеран срцем, и наћи ћете покој душама вашим, јер је иго моје благо и бреме моје лако” (Мт. 11, 29-30). Јер каже Писмо: „Љубав Божија у вернима је привезана” (Према I Јн. 4, 12). А овом блаженом старцу извесно се још више привеза за веру његову речено: „Ко љуби оца или матер више од мене, није мене достојан. Ко љуби сина или кћер више од мене, није мене достојан, и ко не прими крст свој и за мном не иде, није ми подобан” (Мт. 10, 37-38).  „Јер свако ко остави дом, или њиве, или имање, или жезу, или децу, или браћу, или оца или матер имена мога ради, стоструко примиће и живот вечни наследиће” (Мт. 19, 29; Мк. 10, 29-30). Овај, дакле, богољубни отац наш и ктитор, желећи га примити, молбе узашиљаше ка премилостивом Владици, да га не лиши жеље.              

Мину, пак, времена много владавине његове, пошто је 37 година у моћи и снази иепобедиво и неповређено сачувано са свих страна, и деца његова благородна била су подигнута у благоверности и чистоти.

О владавини његовој и држави не исписасмо по реду, што слушасмо и видесмо, да се не умноже речи. Јер Сâм Бог зна, а ни од људи није утајено колики подвиг његов је био за нас и за људска незнања, овог блаженог мужа, господина нам и учитеља, који има Соломонову премудрост, Давидову кротост, Јосифову добру нарав; свима диван и страшан владар владарима и господар господарима, и просто рећи – други се ни приближити не може њему. Зато ћу о овоме укратко изложити, да се не умножи писање.

Навршивши 37 година у држави својој, Владика, пак, премилостиви не презре мољења његова, којим је из дубине срца уздисао, већ као милосрдан и трудопријемац и наградитељ, свима жели да се спасу (I Тим. 2, 4). Јер када је дошло време јасно, овај брижљиви муж сву света овог славу и част ни за што не сматраше, и красота живота овог као дим му изгледаше, а Христова љубав растијаше у њему и разгореваше срце његово као дом њему спремљен и сасуд пречисти Духу његовом Светом, пошто се неким усељењем у ум његов уселио Христос и водио га.

И тако, пославши, сакупи благородну своју децу и све изабране своје бољаре, мале и велике, и окупивши их око себе, поче им учећи говорити:

„Чеда моја љубљена и отхрањена од мене, ово је знано било свима вама, како Бог својим промислом постави мене владати над вама, и у почетку какву примих озлобљену земљу нашу, и помоћу Божијом и Пресвете Владичице наше Богородице, колику моћ имађах, не облених се, нити покоја дадох себи, док све не поправих. И Божијим потпомагањем додадох вам у дужину и ширину, што свима знано би. А све вас, као и своју децу, отхраних, све до сада, и научих вас како да се држите правоверне вере. ”А многи иноплеменици устадоше на мене и опколише ме као пчеле саће, но именом Господњим противљах се и одолех им” (Пс. 117,10). Зато и ви, чеда моја љубљена, не заборављајте учење своје и правоверни закон, који сам установио. Јер ово држећи, имаћете Бога као помоћника себи и Пресвету Госпођу Богородицу, и моју, иако грешну, молитву. А мене сада отпустите, владара свога с миром, да виде очи моје спасење, које је спремио пред лицем свих, светлост за откриће народима и у славу (Лк. 2, 29-31) вама, пастви мојој. Јер видим како је, све сујета, људско, што не остаје после смрти; неће остати богатство, нити ће сићи слава, јер када дође смрт, све ово ће уништити. Зато узалуд метемо се: “Пут кратак је којим течемо, дим је живот наш, пара, земља и прах: за мало јавља се, а ускоро нестаје”. Зато, ваистину, сујета је све (Пропов. 1, 2). Јер, живот овај – то је сенка и сан, јер ни за што мете се сваки земаљски, као што рекоше Књиге: када и сав свет стечемо, тада и у гроб уселићемо се, где су заједно цареви и убоги. Зато, чеда моја љубљена, пустите ме брзо, да идем видети утехе Израиљеве!” (Лк. 2, 25).

И овим поукама поучи их добри господин и добри пастир. А ови сви много су ридали и говорили му:

„Не остављај нас сироте, господине, јер тобом освећени бисмо, и тобом научени бисмо и тобом просветисмо се, пастиру добри, који полажеш душу своју за овце (Јн. 10, 15),  јер никада у твоје дане вук не уграби овцу од Бога преданог ти стада пастве! И у свих тридесет осам година твојих сачувани бисмо и отхрањени, и другог господина и оца не познасмо осим тебе, господару наш!”

А он, блажени старац, премудрим речима посаветова их као отац да престану са ридањем и сузама; а Божијом вољом изабра благородног и љубљеног сина, Стефана Немању, зета благовенчаног кир Алексија, цара грчког, овога предаде им говорећи:

„Овога имајте уместо мене, корен добри који је изишао из утробе моје, и њега постављам на престо Христом дароване ми владавине!”

И сâм венчавши га и благослови га изванредно, као што благослови Исаак Јакова, сина свога, сваким благословом (I Мојс. 27, 28-29), и поче га учити да напредује у сваком делу добром у владавини својој, и доброг срца да буде према свету хришћанском, који му предаде, Богом напасану од њега паству, говорећи му:

„Чедо моје љубљено, паси Израиљ овај мој, и пази на њега, водећи га као јагње Јосиф!”

Заповедаше му да се о црквама брине и о онима који служе у њима, светитеље у сласт да слуша, и црквене слуге, и јереје да поштује, и над црнорисцима да бди, „да би се молили за тебе, и да ни у чему не будеш зазоран пред Богом и људима”. И другог свог благородног и љубљеног сина, кнеза Вукана, благослови и постави за кнеза великог, и одели му земље довољно, и даде и њему заповести дате овоме. И постави их обојицу пред себе добри отац, и говораше им:

„Синови, мојих закона не заборављајте, а речи моје да чува ваше срце, јер дужина живљења и године живота и света додаће се вама. А милостиње и вера да не остављају вас, привежите их о свој врат и напишите на таблици срдаца својих, и наћи ћете благодат. И помишљајте добро пред Богом и људима. Уздајте се свим срцем у Бога, а својом премудрошћу не величајте се. На свим путевима својим знајте да прави буду путеви ваши и ноге ваше неће се спотицати. Не будите мудри за себе, а бојте се Господа и уклоните се од сваког зла; тада ће исцељење настати телу вашем и смирај костима вашим. Поштујте Господа од својих праведних трудова и првине дајте Њему од својих плодова праведних, да би се испуниле житнице ваше мноштвом пшенице, а вино муљаче ваше истакале. Синови, не изнемоћајте у казни Господњој, нити слабите од Њега прекоревани. Јер кога љуби Господ, онога укорева, и бије свакога сина, кога прима. Блажен је човек који пронађе премудрост и смртник који виде разум. Јер боље је њу куповати, него злата и сребра ризнице; а скупља је од драгоценог камења; не противи јој се ништа лукаво, а слатка је свима који јој се приближавају. Свака, пак, друга драгоценост недостојна је, јер дужина живота и године живота у десници њепој су, а у левици њеној је богатство и слава. Из уста њених излази правда, а закон и милост на језику носи. Путеви њени су путеви добри, и све стазе њене су у миру. Дрво живота је свима који се држе ње и ослањају на њу, као на Господа тврда” (Приче 3, 1-18). Јер ову заповест вам дајем: да љубите брат брата, никакве, пак, не имајући међу собом злобе. Овоме, као и од Бога и мене посађеном на престолу мом, ти се покоравај и послушан му буди. А ти, опет, владајући не вређај брата свога, већ имај га у почасти. “Јер ко не љуби брата свога, Бога не љуби. Бог је љубав. Зато ко љуби Бога, и брата свога нека љуби” (I Јн. 4, 20). Јер о овом сав закон апостоли научише, мученици венчани бише и пророци висише (Мт. 22, 40). “3ато ако хоћете и послушате мене, блага земаљска уживаћете; ако ли нећете и не послушате ме, оружје ће вас појести” (Ис. 1,19-20). А вама, синови моји љубљени, мир вам буди од Господа Бога и Спаса нашега Исуса Христа и Дух Божији да почива на вама, крепећи и покривајући вас од свих видљивих и невидљивих непријатеља и водећи вас на пут миран!

Мир вам буди, властело моја и бољари! Мир буди и вама млађи, које вас отхраних од рођења матера ваших! Мир буди вама свима, стадо Христово духовно, које Богом предано би мени, и напасавши вас неповређене сачувах, као пастир добар душу своју полажући за вас! (Јн. 10, 11) Зато молим вас, чеда моја љубљена, богати и убоги, стари и млади, држите упутство моје, оца вашега! “Бога бојте се, цара поштујте” (I Петр. 2, 17),  цркве просвећујући, да и оне просвете вас, епископе слушајући, јереје у част имајући и према монашком чину смерност имајући, да се моле за вас. А ви међу собом правду и љубав имајући, милостиње не заборављајте. И, благодат Господа нашега Исуса Христа и љубав Бога и Оца и заједница Светог Духа нека буде са свима вама! Амин!” (II Кор. 13, 13).

И после овога, као што и раније писасмо, предаде им да међу њима царује љубљени син његов Стефан Немања, и уклони се од народа. А они плакаху и ридаху, гледајући растанак од таквог господина и пастира. И тако у плачу и ридању беху, као што „и глас у Рами чувен беше: Рахила оплакује децу своју не могући утешити се!” (Мт. 2, 18).

Јер како да га назовем, ваистину, недоумевам се. Господином ли добрим? Учитељем ли правоверја?

Оцем ли благим? Пастиром ли, који вером напаса стадо му предато? Црквама ли просветитељем и добрих обичаја учитељем и у молитвама вазда пребивајућег? Ништих ли преизобилног служитеља и љубитеља? Правоверја ли наставником и добре вере учитељем и чистоте, васељене светилом? Испуњеног ли вером, и узором кротости и поста наставником? Премудрости ли наставником, и смислодавцем, и несмислених укротитељем? Чуваром ли стада свога и премудрим бранитељем свих који живе око њега? Јер, ваистину, ово све догоди се њему. „Јер испуњен беше премудрошћу и разумом, и благодат Божија беше на њему” (Лк. 2, 40).

А после овога свега учини да свима јављено буде овог премудрог и дивног мужа дело, благословивши свет свој, остави владавину њему од Бога дану и сва мноштва своја изванредна и различита, Христу Богу пошто се изволело тако и Пресветој Владичици Госпођи Богородици заситити му жељу неизрециву и свету. Раздавши све имање своје ништима, изиђе од владавине своје, и деце своје и супруге своје, богоданог првог а, јер овај не постаде учесник другога брака, већ заједничарем учини себе неизреченог, и часног, светог анђелског и апостолског лика, малог и великог, и наречено име му би господин Симеон, месеца марта 25, на Свето Благовештење, године 6703 (1195). У исти дан и богодана му супруга, госпођа бивша све Српске земље, Ана, и она прими овај свети лик, и наречено би име јој госпођа Анастасија.

Када је ово свршено било, отац наш господин дође у наш манастир, који и сазда, Свету Богородицу Доброчинитељку. Госпођа Анастасија оде ка Светој Богородици у Рас. А овај предивни и блажени отац, наш и ктитор, господин Симеон, пребиваше међу нама у свакој благоверности и чистоти, преуспевајући и учећи све подвигом духовним, говорећи нама који смо око њега: „Узмите иго Моје на се и научите се, јер Сам кротак и смеран срцем, и наћи ћете покој душама вашим. Јер иго Моје је благо, и бреме Моје лако је” (Мт. 11, 29-30). Јер, заиста, отац наш господин Симеон постиже писано у Јеванђељу: продаде све што имаше и купи једини бисер бесцени (Мт. 13, 46), Христа, ради Кога све ово учини, и уподоби се заповести оном младићу, коме, заповедавши, Спас рече: „Ако хоћеш спасен бити, иди и раздели све имаље своје ништима, и, узевши крст, пођи за Мном” (Мт. 19, 21). Све ово блажени овај старац испунивши, проведе у манастиру овом нашем две године, и умножи стадо Христово монашког чина. И зажеле на виши степен духовни узићи, видевши како Свето Писмо каже: „Уклоните се од места својих и рођења свог, јер ниједан пророк у отачаству свом није примљен” (Лк. 4, 24).

Зато и богољубиви господин Симеон зажеле опет отуд изићи и странствовати, да испуни собом све речено, и нађе реч која каже: „Они који се уздају у Господа уподобише се Гори Светој, а који се никако неће поколебати напастима непријатељским”. Јер тако и зажеле изићи, прво светог ради места, а друго – укратко ћу вам исприповедати.                

Овај блажени господин наш Симеон имаше три сина. А један, најмлађи, не могу га назвати сином, већ робом, кога љубљаше више од свих, а и овај неодступно њему работаше. Јер овај као млађи међу браћом својом, и најмлађи, и, просто рећи, видевши своје природе немоћ и умножење грехова својих, учини као и блудни син, оставивши доброг оца и господина, и блажену матер, госпођу своју, и благородну, нећу рећи браћу, већ господаре своје, и обнажи све безумљем својим. И отидох у страну туђу далеко, жирујући са свињама, и њихове хране не насићаваше се, мртав би, и не оживе, изгубљен беше, и не нађе се (Лк. 15, 24). Јер овога блажени отац господин Симеон зажеле ићи у Свету Гору, као пастир добри потражити јагње одбегло, и узевши га на раме, принесе Оцу свом и својој жељи, и да од Бога награду прими устрањења ради од својих, и другу жељу срца свога да испуни и да нађе љубљено и заблудело своје јагње. И разгоревши се Духом, мољаше се Богу, говорећи: 

„Цару славе, једини бесмртни, Оче неба и крепости, и који промислом своје доброте ниједан човек не желиш да погине, већ сви да се спасу (I Тим. 2, 4),  не остави мене погинути! Јер знам да је милост твоја велика на мени и сада молим те, Владико, дај ми овај пут окончати!”                         

И ово рекавши, посла по богодароване му синове. И саставши се они са свом властелом и бољарима, и опет други благослов им давши, и отиде одатле у Свету Гору, месеца октобра осми дан, године 6706 [1197]. А владару сину свом, који је остао у богоданој његовој области, о свему заповеђеном, и о овом нашем манастиру, заповеди бринути се, и покренути на даљи напредак његов. А блажени отац, наш и ктитор господин Симеон, одлазећи постави игумана овом месту светом, изабравши преподобног мужа, именом Дионисија јеромонаха, и предаде му бринути се и снабдевати стадо Христово, које је у месту овом светом.

А он, блажени, дође у Свету Гору месеца новембра други дан. А богоносни и преподобни оци, који живљаху у Светој Гори, са радошћу и почашћу великом примише га. У Ватопед манастир усели се најпре, јер ту и нађе жељено, заблудело своје јагње; и целовавши га и узевши га на своје раме, како и доликоваше, и постави га у службу себи <…> 

Једанаестог дан тога месеца видех га како се спрема за одлазак и рекох му: “О, блажени господине Симеоне! Ево  већ  благи твој спрема се  исход у покој твој. Да, већ слушащ сам  како си благословио наследство своје, али  и сада свој последњи благослов дај им!”.

А он подигавши руке, поче са сузама говорити: “Тројице Света, Боже наш, славим Те,  и благосиљам Те, и молим Те, и дочаравам Те, јер по трећи пут благослов дајем наследству мом! Господе Сведржитељу, Боже отаца наших, Авраамов, Исааков, Јаковљев и семена праведног, сачувај их и укрепи у држави бивше моје владавине, и помоћ Пресвете Богородице, и моја, ако и грешна, молитва нека је са њима, од сада и до века. А заповед пређашњу дајем им: Имајте љубав међу собом! (Jн. 15,12).  А ко од њих одступи од онога што сам им  наредио, гнев Божји  да прогута њега и семе његово”.

А ја сам на све то рекао; „Амин!”.

Када је дошао дванаести дан тога месеца, рече: 

“Чедо моје, донеси ми Пресвету Богородицу, јер такав имам завет, да пред њом испустим дух свој”.

И када је била испуњена заповест, и вече када је наступило, рече: 

“Чедо моје, учини љубав, положи на ме расу, која је за мој погреб, и спреми ме потпуно на свети начин, као што ћу и у гробу лежати. И простри рогозину на земљу, и положи ме на њу, и положи камен под главу моју, да ту лежим, док ме не посети Господ  узети ме одавде”.

А ја, све испунивши, учиних што ми је он заповедио. А сви ми гледасмо и плакасмо горко, гледајући на овом блаженом старцу таква неисказана Божја провиђења. Јер како је и овде, у држави својој, молио у Бога и даде му, тако ни до овога часа не хтеде ни једне ствари  лишите се духовне, већ  све Бог  испуни њему. 

Јер, заиста, браћо моја љубљена и оци, чудо беше гледати: онај, од кога  бојаху се и  трептаху све земље, тај изгледаше као један од туђинаца, ништаван, расом обавијен,  лежећи на земљи, на рогозини, и камен му под главом, и свима клањајући се, и скрушуjући се, и молећи од свих опроштај и благослов.

А ноћ када  наста, пошто су се сви опростили и били благословени од њега, отидоше у ћелије службе  вршити и нешто  мало одмора окусити. А ја са једним јерејем, кога оставих са собом, проведох код њега сву ту ноћ. А поноћ када би, утиша се блажени старац, и више ми није говорио. А када би јутро, и  започе појање црквено, одмах  просветли се лице блаженог старца, и, окренувши се ка небу, рече: 

„Хвалите Бога међу светим Његовим, хвалите Га и на утврђивању силе Његове” (Пс. 150, 1).

А ја му рекох:  “Оче, кога виде те говориш?”

А он, погледавши  ме, рече ми:  

“Хвалите Га и на силама Његовим, хвалите Га и по премногој владавини Његовој”(Пс. 150, 2).

И  ово рекавши, одмах, пребожанствени дух свој испустивши, усну у Господу. 

А ја павши на лице његово, плаках горко дуго часова, и уставши, благодарих Богу, што сам такав крај видео овог преподобног мужа.

А кад чуше сви, долазећи дивљаху се просветљењу лица његовог, говорећи: 

“О, блажени Симеоне, који си се удостојио такво  виђење видети на крају, Владику Светога благодат  ти дајући за подвиге трудова твојих! Зато и, веселећи се, слатки глас изрекао јеси при изласку душе своје: „Хвалитe Бога међу светим Његовим, хвалите Га и на утврђивању силе Његове, хвалите Га и то премногој владавини силе Његове” (Пс. 150, 1-2), јер ћеш блажен бити свуда.  Зато и блажен глас  изрекао јеси”.

И потом, преподобно тело његово узевши са почашћу, и постависмо га насред цркве, као што је обичај. Окончавши се јутрење и пошто  се  сабра безбројно црнаца, тада и почеше уобичајене песме  појати, око преподобног тела, часно, и испунише речено: „Они који се боје Господа, славе Га” (Пс. 14, 4). Затим и многи народи дођоше поклонити се њему, и  са великом почашћу даривати појање. Певаше  прво Грци, потом Иверци, затим Руси, за Русима Бугари, потом, опет, ми, његово стадо сакупљено. Минувши, пак, време  литургије и окончавши се служба  сва уобичајена,  целиваше сви  преподобно тело. А обгрливши ја грешни блажено тело, положих га у нови гроб, као што ми је беше заповедио, и испуних заповест његову. А када се сакупило мноштво црнаца, не отпустих их све до деветог дана, свакодневно служећи му  свету службу.

Када је овај блажени отац наш у вечни покој прешао, заветом остави манастир мени грешноме у скромном неком стању, у којем ми отиде, и неког преподобног мужа, по имену Методија, са још четрнаесторицом монаха. Велика туга и бојазан ме обузеше, једно од пустоши, а друго због страха од безбожних разбојника. Али како се љубави изволи Богоматере и Наставнице наше и господина Симеона светим молитвама, тај храм од незнатног и малог у велелепну узнесе се појаву. И сакупих за кратко време братство од деведесет монаха и сву управу  установих коjа  је за потребу манастиру.

И док проведох ту осам година, настадоше многи метежи у  крају том, јер прођоше Латини и заузеше Цариград, бившу Грчку земљу, чак и до нас, и улегоше и ту у свето место.  Велики, дакле, метеж беше. А сазнавши се овде  о  метежу том, дође ми посланица од христољубивог и благочастивог, Богом изабраног и благословеног блаженим оцем Симеоном, Стефана Немање, који је владао његовом државом,  и брата његовог, великог кнеза Вукана. Молбу њихову примих, која каже:

„Ево, у земљи тој ускомешаше се народи, а блажени отац наш, господин Симеон, бивши нам господар и учитељ, тамо лежи. Због тога молимо твоју молитву, Господа ради, немој нас презрети, узми часне мошти господина нам Симеона и пренеси их овамо, да се благослов његов јави испуњен на нама!”.

А ја, видевши њихово  жељно мољење,  и да је потребно то испунити, покренувши своју немоћ, на то  почех  спремати. И угледавши погодно време да се то изведе, и  дошавши отворих гроб блаженога старца, и нађох часно тело његово цело и неповређено, које је било ту у гробу осам година. Јер тако приличи онима који су угодили Богу, да су и после смрти своје прослављени, испуниће Бог вољу оних који Га се боје и молитву њихову услишиће, „сачуваће све кости њихове и ниједна од њих неће се скрунити” (Пс. 33, 21). И узевши часне мошти његове, ја кретох на пут  путовати. И мада велики метеж  беше у земљама тим, Божијом помоћи и Пресвете Владичице Богородице, и молитвама блаженог и преподобног и часног господина и оца Симеона, прођох, што се каже,  кроз огањ и воду, цео и сачуван, и неповређен, пак, ичим.

И дођох са часним моштима у Хвосно. И сазнавши владајући син његов Стефан Немања, и брат му кнез Вукан, сакупише светитеља, и јереје, и игумане са многим црнцима и са бољарима свим, радошћу радујући се и весељем веселећи се. Дошавши, са великом чашћу узеше мошти господина Симеона, песмама духовним  благодарећи Бога. Јер као што прекрасни Јосиф узе тело оца свога Јакова из Египта и пренесе га у земљу обећану, тако и ови богољубиви и честити синови његови са свом државом примише га, радошћу радујући се и весељем веселећи се, сами носећи пречасно тело оца свога, и положише га са великом почашћу у овој светој цркви, у одређени му гроб, који беше блажени себи сâм раније начинио. 

А ово беше месеца фебруара у деветнаести дан. Нека вам је знано о овом блаженом оцу нашем и ктитору господину Симеону, од рођења његовог па до краја: 

Рођење његово било је у Зети на Рибници, и тамо је примио свето крштење. Када је изнесен био младенац овај овамо, узе га епископ цркве Светих Апостола и помоли се над дететом, и миром га помаза, и друго крштење прими. Јер ово је дивно било  са  мужем овим: када је младенац био, два крштења прими, и опет, када је примио свети анђелски лик, и ту два благослова  прими – мали лик  и велики. А ево, по успењу његовом пречасно тело његово двапут се сахрани –  прво у Светој Гори, где  и уснуће његово би, и опет отуд узет би и пренесен овамо, и са великом почашћу и красним славословљем друго би овде  полагање у гроб часних моштију његових. 

Од рођења му четрдесет и шест година, и ту одмах по Божјој вољи прими владавину. И проведе  у владавини тридесет и седам година, и ту одмах прими свети анђеоски лик, и поживе у том лику три године. И сав живот његов био је осамдесет шест година. А престављење блаженога оца и ктитора господина Симеона би 6708 (1200) године, месеца фебруара у тринаести дан преложи се ка вечном блаженству <...>

Превод Томислава Јовановића

СТЕФАН НЕМАЊИЋ ПРВОВЕНЧАНИ

(око 1165-1227)

ХИЛАНДАРСКА ПОВЕЉА

Када у почетку створи Бог небо и земљу и људе на њој, и благослови их и даде им власт над сваком тварју своjом и постави једне царевима, друге кнезовима а треће господарима, и свакоме даде да пасе стадо своје и да га чува од свакога зла које би наишло на њега. Стога, браћо, Бог премилостиви утврди Грке царевима, а Угре краљевима и сваки народ разделив, и закон даде, и обичаје установи, и господаре над њима по обичају и по закону раставив својом премудрошћу.

Стога по многој својој и неизмерној милости човекољубља, дарова нашим прадедовима и нашим дедовима да овладају овом српском земљом, и све као  Бог чинећи на боље људима, не хотећи људско страдање, постави господина ми оца као великог жупана,  названог на светом крштењу Стефана Немању.

       И обнови своју дедовину и боље је утврди, Божјом помоћу и својом 

мудрошћу, датом му од Бога .И подиже пропалу своју дедовину и задоби од 

морске земље Зету и са градовима, а од Арбанаса Пилот, а од грчке земље Лаб с Липљаном, Дубочицу, Реке, Загрлату, Левче, Лепеницу, Белицу. 

 И кад Божјом помоћу својим трудом све ово задоби и када с Божјом помоћу мир и тишину прими његова држава одасвуд, поче пооштравати мисао своју и поучавати ум свој, и желети са журбом и бринути се за душу своју господин мој свети благоверни часни старац Симеон, старајући се да на дан Страшнога суда буде прибројан у неки број са онима који су угодили Богу, и како би, неким добрим обичајима, стекао оно рајско и неизрециво станиште, а нарочито жељаше да прими анђеоски и апостолски лик. И подвизаше се да са журбом последује Владичиној речи, коју рече: „Узмите иго моје на себе и научите се од мене, како сам благ и кротак и смеран срцем. Јер иго моје је благо и бреме моје је лако” (Мт 11,30). Пошто Писмо јавља: „Љубав Божја у вернима привезана је”, овоме, дакле, привеза се најчвршће.

Када је прошло много времена и пошто смо ми, деца његова, били отхрањени до ситости, поче да узашиље молбе ка Премилостивом Владици, да га не лиши онога што жели већ да га, приклонивши ухо Своје, услиши.Овај мишљу беше узнет и жељаше: као да стоји на узвишеном месту, у пролећно време, у веселом дану то јест сунчаном. Виде издалека равну ливаду, красну изгледом, лепу створењем. Посред ње стајаше дрво дивно, округласто гранама препуним лишћа, преукрашено цветовима и пуно плода, благ мирис одајући. А посред дрвета настанила се беше птица слаткогласна, кротка у седењу, тиха у песмама, весела у цвркутању, јасна у шаптању, једна од мудрих птица љубавних, слатко његово дете, који је некада био мени, везом рођења, брат, звани Сава монах. Овај сеђаше у дрвету, то јест у Светој Гори и неумучним гласом, високим грлом и јасним звуком, измењујући гласове прелепе и предивне и необичне песме појући успојаше. И тај глас уђе у уши предивног и дивног господина ми, светог Симеона, часног старца. А овој и остале птице, на доњим гранама седећи, слатком њеном гласу својим гласовима весело помагаху.

А ово гледајући дивни овај муж, љубљено своје и слатко чедо, које је раније отишло и одвојило се у ту свету ливаду и лепо дрво и предивне птице, помисли овај глас у себи: „Да сиђем на красну ту ливаду; дошавши, лепоту дрвета сагледаћу и, близу њега ставши, наситићу се јасно краснога гласа предивне оне птице”. 

Док је он ово помишљао, Владика његов премилостиви не презре мољења његова, која су из дубине срца узношена, јер као дарежљиви прималац трудова и давалац награда, рече нескврним устима својим: „Не дођох призвати праведнике већ грешнике на покајање” (Мт 9, 13; Мр 2, 17; Лк 5, 32). А када је приспело погодно време, сву славу и част овога света ни у шта урачунавши, а лепота овога живота постаде му као дим видљива; Христова, пак, љубав расла је у њему и разгарало се срце његово у њему, јер беше као станиште Њему припремљено и као сасуд Пречисти Духу Његовом Светом.

Остави државу своју, од Бога њему даровану, и све много своје изванредно и различно имање, јер је Христос Бог тако изволео и Пресвета Владичица Госпођа Богородица, да га насите неизрециве свете жеље и учине га заједничарем неизрецивог и часног анђелског и апостолског лика, малог и великог. Када је ово било свршено, пошто је неким приложењем Христос , то у ум његов поставио и поучио га тако, часног ми и блаженог старца светог Симеона, остави мене, у Христу даровано њему чедо, на престолу своме и у Христом дарованој њему држави, мене, љубљеног свога сина, Стефана великог жупана и севастократора, зета Богом венчаног кир Алексија, цара грчког.

А овај као подвижник и чедољубиви и слатки старац, господин ми свети Симеон, ако сам и недостојан да се назовем његовим сином, благослови ме изврсније од остале моје браће, као што је Исак благословио Јакова, сина свога, сваким благословом. И поче ме учити да се потрудим на свако добро дело у држави својој и да будем милосрдан према свету хришћанском, који ми предаде. И заповедаше ми да се и о црквама старам и о монасима који у њима служе и да ни у ком добром обичају не будем зазоран од Владике свих и Господа.

После овога, извољењем Владике нашег Исуса Христа, као што јавља Свето Писмо: „Уклоните се из места својих и рођења; ниједан пророк у отаџбини својој није примљен већ спасење добија са онима који живе Христа ради”, изађе из државе своје и од деце своје и супруге своје, да постигне ливаду ону раније описану и дивно дрво и слатку птицу и да ту спасење добије.

И не остави њега Владика Господ наш Исус Христос, јер се више радује због једног грешника који се каје. Брзо идући са горе оне сиђе на раван, то јест у Свету Гору, где и чу да се живи миран и неметежан живот на ливади тој, и да се правоверје добро укоренило и да светло сија, као неко дрво које дивно стоји, чије су гране освећени и богобојажљиви и христољубиви монаси и сав освећени црквени збор. А посред њих свих као слаткогласна птица, Сава монах, мила утеха христољубивом старцу. А чисто лишће и прекрасни цветови, то су пророчке проповеди, то јест часних јеванђеља учења и апостолска предања и заповести светих отаца; а што је мноштво плодова, то је уздање, корен вере, а добре наде – плод, са раније реченим овим ту, и благи мирис. Јер зажеле и у истину почину на дрвету, у коме појаше птица, измењујући гласове. А то измењивање гласова, о богољубиви господине мој, написаћу пет твојих чувстава премудрих виђење: слушање онога дрвета, мирисање, појање, миловање птица, и излетање и остало.

Јер изађе из отачаства свога у ону свету ливаду, то јест у Свету Гору и пронађе манастир неки бивши, звани Милеје, Ваведења Свете и Преславне Владичице Богородице, где не беше остао ни камен на камену, већ је био одасвуд разваљен. И потруди старост своју, и мене ако сам и недостојан да се назовем његовим сином, подижући ме да обновим место свето. И ја, последујући заповестима Владичиним, који рече три ствари у светим јеванђељима: „Узљуби Господа Бога свога свом душом својом и ближњег свога као и самога себе”, треће: „Поштуј оца и матер!”, пошто ми је сведочио господина мој свети Симеон. Вољу његову испуних о цркви и о другим стварима на које ме принуди.

И ја, сећајући се живота часног славних мојих родитеља, како лепоту, како владање светом, како славу и богатство, ка ништељубљу, убрзо Божја љубав ка себи привуче, помислих у себи: да ме удостоји Владика мој Исус Христос, да ту будем поклоник, у Пресвете Владичице наше Богородице и да светило неугашено буде у храму њеном, и код гроба часног и боговерног старца, господина ми светог Симеона монаха. Бих удостојен да му будем, с њим, ктитор и служитељ. И обнових га молитвама његовим, и дадох села манастиру: Ђурђевић, Петровић, Крушево, Книна, Рубач, Поток, Дрстник, Гребник, Гован, Заљуг и планину Добре доле, а винограда два и трг Книнац, а у Зети половину Каменишта и са људима. И после овога додадох Виден и Беличишта са Горњим Вранићима до Градишта.

После овога, молим вас, господо моја и браћо, коме Бог дарује овај престо после мене и ову државу да не увреди Свету Богородицу у свим овим правима писаним овде, и да не буде потворена реч моја ни давање. Ако ли ко потвори, и увреди свету Богородицу, да га Бог прокуне и Света Богородица и да му је супарница пред њеним Сином на дан оног Страшнога Суда Христовог. Јер ако ко измени реч моју, то ако и сам сатвори што светиње за душу своју, неће му бити тврдо од других, који буду господари после њега. Делајући, не измених дела, давања господара који су пре мене били, него још приложих к томе, и довољно сатворих, да буду у сваком потребовању, у векове векова, амин.

Крст великога жупана Стефана, намесног господина све Српске Земље.

Месеца септембра 29. дана учини се ово.
Превод др Љиљана Јухас-Георгијевска
ЖИВОТ И ДЕЛА СВЕТОГ И БЛАЖЕНОГ И ПРЕПОДОБНОГ ОЦА НАШЕГ СИМЕОНА, КОJИ JЕ РАНИJЕ БИО НАСТАВНИК И УЧИТЕЉ, ГОСПОДИН И САМОДРЖАЦ ОТАЧАСТВА СВОГА, СВЕ СРПСКЕ ЗЕМЉЕ И ПОМОРСКЕ 

(Скраћено)

Владико благослови!



I

Приђите, о христољупци, и видите како се на нама земним открива дубина Божјег милосрђа!


Онај који од стварања целог света милује пали људски род, милосрђем Свога Светог Духа, пророчким устима унапред казиваше оно што ће бити, као што рече пророк: “Речју Господњом небеса се утврдише и у даху уста Негових сва сила њихова” (Пс. 33, 6). Јер пророци проричући утврђиваху свет који је Он створио Духом Својим Светим да верује у Свету Тројицу и у једно божанство, па и у долазак Његов који ће бити. 

Јер  је свеубилачки ђаво  насејао штетну плеву и укоренивши  је у срца њихова, одвратио их је од Творца њиховог, да служе глухим кумирима и довео их, штавише, и до писања њиховог, да их њиме гурне на дно паклених скровишта. А он је мислио, неизвесношћу обузет, да наш Створитељ неће потражити створења руку својих, јер и пророци у паклу говоре: „Да ли ће доћи избавитељ наш да нас избави или ко други?”

А Он милосрђем својим не закасне, по пророштву које је Давид прорекао, Духом Светим: „Сићи ће као киша на руно и као капља која капље на земљу” (Пс. 72, 6). Јер у истину сиђе и усели се у утробу женску Онај Који се не може сместити ни на небесима. Ко је ова жена? Ово је жена о којој пророк рече: „од корена Јесејева, жезао који је никао из бедара Давидових” (Ис. 11,1), и просто рећи, Чиста и Пречиста и Безгрешна и увек Дева Марија, Мајка Христа Бога нашег, Царево покојиште, из које неповредно изашавши, затворену је сачува, као што рече пророк: „Светлост засија онима који седе у тами и у смртној сенци; и у дане његове засијаће правда” (Ис. 9, 2; Мт. 4,16).

Јер у истину светлост засија доласком Његовим онима који су у паклу, не само светим пророцима који су у паклу, већ и нама који смо сагрешили, ради преступљења нашег прадеде Адама.
Раније нас обновивши крштењем Својим, водом и Духом, опет нас искупи пречистом својом крвљу и у једно божаство и у једну власт и у једну веру све народе сакупи. Штавише и онима који Га љубе дарује преизобилну и богату милост Своју, неисказаним Својим милосрђем, и висином Свога божаства, хотећи да их од земаљске природе приближи небеским силама, једне изабравши, после проповедања, као свете мужеве, другима дајући венце, према њиховим трудовима, трећима – да од рођења мајки својих буду земаљски господари као угодници Његови, не старајући се само о земаљској власти већ чинећи оно што је угодно Господу, по Његовој вољи са страхом, штавише и са смелошћу. Међу њима беше и овај мој господин свети хранилац, који живећи угађао Господу, желећи да се наслади добара у дому Господњем: «Јер насађени у дому Господњем, -- рече пророк, -- процветаће у дворима Бога нашега» (Пс. 91, 14), у чему не погреши. <…> 
И живљаше блажени Симеон у ћутању са дететом својим Савом. И тиховаху у манастиру своме, у храму Пресвете Богородице, у Светој и Гори где се инокује, у сваком правилу монашког устава, дан и ноћ не престајаху устима, не умукњаваху појањем, идући преуским и тесним путем, и до краја заборављајући на оно што је земаљско. И, отишавши од онога што је трошно и земно и уперивши ум на небеса, телом на земљи стајаху, а умом и душом међу небеснима борављаху, гледајући доле као самог Христа пред собом, а горе са анђелима настањујући се. И исправивши живот свој и подвиге да буду налик древним светим, начелницима овога правила, преподобним монасима, и мотрећи награде за своје трудове, трудили су се на боље, тако да су и надмашили остале.

И провевши много времена у месту своме, Свете Богородице и увек Деве Марије, док се не изволи Ономе Који је саздао људска тела и Који зна људске тајне, у Чијој је руци сваки животни створ и који својим милосрђем зна крај свакога, желећи да набоље преведе триблаженог старца и да му да оправдања Своја за труд његов и за трошење тела и за умножавање сузног извора, и за свако вршење добрих дела, и да га призове к тајној трапези и да га напоји с бесмртног извора, и да га настани на хладовитом месту оне ливаде, настањујући га у дворима Својим са онима који су му угодили, и да се непрестано весели с анђелима Његовим. „Јер који је човек, рече, који ће поживети, а неће смрти угледати?” (Пс. 89,48).

И желећи да овога објави као небеског човека а земаљског анђела, потруди Своју неизрециву милост и лествицу припреми за узлажење преподобног, коју је сам себи унапред припремио, предавшије Владици своме, да је у часу његове смрти представи Њему. Унапред је сликајући, Климакс Јован говораше: „Пењите се, браћо и оци!”  На њу Свети непостидно ступивши, хитао је да иде ка Ономе који га зове.

У ово време поче боловати Преподобни. И, призвавши свога сина Саву, поче му говорити, поливајући сузама тело своје: 

–   О драги мој, приспе време растанка, приспе време одласка мога. Ево напред стоји Христос невидљиво и зове ме. Принеси ми, чедо, Матер Господа мога Исуса Христа да, као што обећах, предам у њене руке дух мој! Призови ми, чедо, протоса и братију сву, да виде исход мој. Јер ево се већ приближују слуге Господа Бога мога и силни војници, и глас њихов и песме њихове чују уши моје! Пожури, драги!

И када је била принесена Пресвета и пошто се сви позвани ради покоја триблаженог сабраше, он простре рогозину своју пред Светом и лежаше, очекујући долазак анђелски.

И док су ови седели око његовог тела, обузети тугом, жалећи за Светим, говораху му са многим јецајима:

· Не остави нас сироте, Преподобни! Не лиши нас учења свога! Јер ко 

ће нас поучити и коме ћемо прибегнути?

И вапајем многим испуњени, жалосно ридаху; међу њима и Сава, увек цветајући различним цветом свога девичанства, жалосно плачући говораше:

--  О Преподобни, видим како се селиш Господу, али не заборављај ни нас у молитвама својим и милости измоли нам у Христа Бога. Јер како ћу поживети без твог светлог лица? Јер какав ћу обичај примити, не насићујући се свога доброг пастира? Који ли ћу обичај примити при беседи душевној? Од кога ћу добити утеху своју? Ко ће ми исцелити душевну повреду? Умоли Владику свога да ме примиш са собом под вечне кровове. Јер не могу поднети растанак, светлости моја слатка!

И сви, као једним устима, рекоше:

–   Помени нас, Преподобни, у блаженом твоме покоју!

Он пак, придигавши се, рече:

-- Зашто сте обузети тугом? Почните надгробна појања!

И наједном би шум, као да се подиже место на коме беху. И, гле, ево песма анђелска, невидљиво: „Слава Богу у висинама, на земљи мир, међу људима добра воља” (Лк 2,14).

А Триблажени појаше са њима, наочиглед свима.

И тако предаде дух свој славно у руке Господње. И беше лице његово насмешено, имајући на себи неизрециви изглед. И дивљаху се сви гледајући ово.

И узеше тело блаженог, са псалмима и песмама, и положише га у гроб. И разиђоше се, свако своме дому, славећи због овога Оца и Сина и Светог Духа, сада и увек и у векове векова. Амин! <…>

Милосрђем Господа и Бога и Спаса нашега Исуса Христа и милошћу Пречисте Богородице и увек деве Марије, сва се ова чуда, страшна и преславна, од светог господина мога Симеона, догодише на мени, јадном и недостојном и грешном, који сам рођен од њега и васпитан њиме, убогом Стефану.

Јер гледајући његова дивна и неисказана дела, ужасавам се умом и трептим.

Јер ко ће избројати овог чудеса?

Који ли ће језик изговорити тајне твоје, изванредни свети старче?

Које ли ће се усне отворити на твоју похвалу, Преподобни?

Који ли ће разум исказати твоју величину, знојеве и трудове твоје и копњења тела, бдења и сузе твоје?

Како да те назовем, о Преподобни, ја, непотребни слуга твој?

Да ли да те назовем апосшолом ? –   Јер више него и апостол би. Јер био си апостол отачаству своме, из дубине неверовања извуче народ свој, и, показавши им ново крштење, обнови људе своје силом и делом Светог Духа, који, ослободивши се јеретичке преваре, славе једнога Бога у Тројици.

Да ли мучеником? –  Али ко може да изброји страдања твоја безбројна, која си поднео, разгарајући се Христовом љубављу, боривши се и до краја уништивши мучитеља ђавола и мреже његове и клеветања растргавши до краја, испостивши тело своје уздржавањем, и као мученичком крвљу обливши се сузама својим и разагнавши мрак тамних бесова који се боре са нама.

Да ли да те назовем учишељем отачаства свога? –  Али ти превазиђе ове и учења њихова исправи, и оно што нису довршили доврши и, на крају, обнови им најразумније учење, просвећујући пребогато сву васељену.

Да ли да те, Свети, назовем војником силним? --  Јер ти огради васељену оружјем крсним, које ти је дао Владика твој и, повојевавши, одагна све злонаравље наше, и српом вере твоје искорени га и исече трње преварно у своме свету.

Да ли да те назовем пророком, Предивни? –  Али Господ каже: „Ни један пророк није примљен у отачаству своме” (Лк. 4, 24). А ти се у отачаству своме јави велики заступник, који преобилно истаче пребогато миро из раке своје, исцељујући свако свезивање сотонино и прогонећи бесна маштања, и изливајући реке исцељења болеснима, који к теби притичу.

Да ли да те назовем пусшињским житељем? –  Али ти и у пустињи још више процвета, подвизавањем расплоди трудове своје и цветове који не вену стече. И постаде светилник свету, сијајући чудесима преславним.

Али, о Владико мој, о Пресвета моја Наставнице, срце се моје испуњава ридањем и вапајем и плачем многим, у недоумевању мојем. Који, дакле, почетак да покажем? Које појање да изрекну јадне усне моје у похвалу твоју, Преподобни? Од недостатка разума мога вапијем ти, господине мој, јер сам се, у незнању и непотребан, усудио да похвалим твоју величину. Али, ипак сам твој, господине мој, и похвале теби ја ћу изрећи.

Радуј се, господине мој, почетку мој и крају и храниоче мој свети! Радуј се, пастиру добри умних оваца Христових, најамником ме учини пастви твојој, коју стече Владика часном својом крвљу! Радуј се, светлолични цвете, који си се наоружао силом крсном и оружјем непобедним, да браниш своје стадо од вукова који нападају на њега у свако време! Радуј се, учитељу Новога Завета, који ниси мојсијевски поучавао, већ си, идући за Павлом, његова учења изврсно усадио у разум наш! Радуј се, Преподобни, вођо старима и заступниче удовицама, и сиротима храниоче! Радуј се, младима васпитање и снаго и наставниче на боље! Радуј се, помоћниче у биткама! Радуј се, победиоче непријатељских варвара! Радуј се, лествице, која узводиш чеда и људе своје под небесне кровове и настањујеш на ливади духовној! Радуј се, архијерејима добри украсу и праведни неувели венче! Радуј се, апостолима саседеоче и саучитељу и сапроповедниче! Радуј се, мученицима сретниче и састрадаоче и који си са њима похваљен! Радуј се, монасима бодро око и наставниче дивни и правило неисказано! Радуј се, пустињацима утехо, онима који монахују тишино! Радуј се, исправљење нама који грешимо! Радуј се, очиститељу саблазни! Радуј се, тихо пристаниште онима који броде! Радуј се, ослободитељу уза греховних! Радуј се, који утиреш путеве ка небесним! Радуј се, мосте који преводиш у вечни живот! Радуј се, неисцрпни изворе! Радуј се, рају који векујеш, красни и дивни! Радуј се, цвете вере небесног вртограда! Радуј се, умни граде отачаства свога! Радуј се, лозо доброплодна, која нам обилато точи весеље! Радуј се, грозде сазрели, који истаче слатки сок а избавља од пијанства греховног!  Радуј се, господине мој свети, и опет, радуј се, увек веселећи се код престола Владике твога!

Но, о преподобни, сети се мене грешног слугу свога Стефана! Не заборави мене убогог твога! Не заборави мене, који лежи у безакоњима! Не заборави мене који се ваљам у блату сласном, већ, пружи своју пречисту десницу, којом ме и благослови у овом варљивом животу, и руководећи научи да идем за стопама твојим ако и недостојна, ако и некорисна, ако и непотребна! Умоли Владику свога за мене, не би ли ме, превидевши моја безакоња, удостојио да се приближим и видим радост „коју је спремио онима који га љубе” (I Кор. 2,9) <…>


Превод др Љиљана Јухас-Георгијевска
ДОМЕНТИЈАН

(око 1210 — после 1264)

ИНОПЛЕМЕНИК ЗВАНИ ГЛАД 

Када тако иноплеменици дођоше, 

отачаство светог, уистину,

у пустош претворише

и са свих страна сабрано преподобним

на разграбљење предадоше —

једни од оружја падоше,

други у ропство отидоше,

неки све имање погубише

и сиромаштву телесном се предадоше.

И када се Божјом помоћу

временом ови истребише

и када проминуше,

после њих дође други иноплеменик,

звани глад, гори од промуклих,

и сатвори други свој плен већи од првог,

никако не волећи род наш —

без стреле стрељајући,

без копља бодући,

без мача секући,

без палице убијајући

и просто рећи без ногу гонећи,

без руку хватајући,

без ножа кољући,

без икаквог оружја ходећи

и толика тела полажући мртва...

И тако због грехова наших

сва земља наша пуна бејаше мртваца

и двори пуни и куће пуне

и путеви пуни и распућа пуна.

Због грехова наших

ни гробари их не могаху покопати,

само их у житне рупе једва смештаху.

РЕЧ О СВЕТЛОСТИ

Похитајте, браћо, 

и с љубављу сачувајте заповести моје

да рајских радости истинити наследници будемо 

и достојни славе небесне светлости 

коју нам доликује у Господа молити.

Не оне светлости што на истоку исходи

и на западу заходи,

што с временом окончава

и што се наиласком ноћи одељује,

коју заједно са животињама видимо

Но молимо светлости

коју видети можемо с једним анђелима,

којој ни почетак не почиње

ни крај не ишчезава.

Савремене  језичке верзије према: Павловић М. Антологиjа српског песништва. Пето, допуњено   издање. — Београд: СКЗ, 1984. С. 13-15.

ТЕОДОСИЈЕ

(средина XIII в. — почетак XIV в.)
ЖИТИЈЕ И ПОДВИЗИ У ПУСТИЊИ СА ОЦЕМ, И ЗАСЕБНО ПУТОВАЊА, А ДЕЛИМИЧНО И ПРИПОВЕДАЊЕ О ЧУДЕСИМА СВЕТОГА ОЦА НАШЕГА САВЕ, ПРВОГА АРХИЕПИСКОПА И УЧИТЕЉА СРПСКОГА, ШТО ЈЕ ИСПРИЧАО ПРЕПОДОБНИ ДОМЕНТИЈАН, ЈЕРОМОНАХ МАНАСТИРА ЗВАНОГА ХИЛАНДАР, А НАПИСАО ТЕОДОСИЈЕ, МОНАХ ИСТОГА МАНАСТИРА

(Скраћено)
Овај беше син великог жупана Немање, владара српског, који самодржавно владаше свим српским земљама, што се зову: Диоклитија, Далматија, Травунија, на истоку се Илирији приближавајући, а на западу на Римску област наслоњени. Тај споменути муж, благочастив и богобојажљив, ништељубив, храброшћу и војном вештином сјајан као нико други, и свима добрима на земљи у срећи веома изобилан и уз то врелином, безболношћу и правдом, милошћу и кротошћу украшен,  –   узе, по закону, себи жену по имену Ану. А и ова није ни по чему заостајала у врлинама за мужем својим. Родише им се синови и кћери, које просветлише божанственим крштењем, и научивши их светим књигама и врлинама весељаху се у Господу.

Пошто је прошло много времена откако је престала да рађа поменута благочастива Ана, јер је Бог закључа као у старини Лију Јаковљеву, да она која је пре рађала не роди више на време, због чега ју је вређао и корео муж њен (Књ. Постања, 29, 31-32), обоје у скрби и жалости због овога, јер им је душа веома жудела да добију још једно чедо, ноћу ставши на молитву свемогућем Богу, за се, са сузама говораху: “Владико Господе Боже Сведржитељу, који си негда послушао Авраама и Сару и остале праведнике који су молили за чедо (Књ. Постања 16, 1-2; 17, 15-19; 18, 14; 21, 1-3; 1Сам. 1, 1-20; Лк. 1, 5-25). Услиши данас и нас грешне слуге своје што Ти се моле. Дај нам, по Твојој доброти, да добијемо још једно мушко чедо,
које ће бити утеха души нашој и Тобом наследник наше државе и жезал старости наше, на кога ћемо положити руке и починути. И дајемо Ти заједничке обете: Од зачећа детета од природне законите љубави
и од постеље одлучићемо се, и свако за себе у чистоти тела
све до краја живота сачуваћемо се”.

А Господ, који је близу ових што га призивају ваистину и слуша њихову молитву (Пс. 45, 18), послуша и њихова мољења као и осталих праведника. И ово је био почетак неисказаних Божјих судова, да као после животом, тако најпре у рођењу буде чудесно дете, јер то није ни било само дело људске природе, него и заповест свесилнога Бога, који побеђује закон природе како хоће. И плод молитве по природи се родивши, од Бога дан, Богу се и намени, што и би.

Када је затруднела супружница и када се приближише дани роди мушко чедо по прошењу молитвеном. Обрадоваше се душом веома и прославише Бога, који није презрео мољења њихова. После мало времена породише га водом и Духом, просветивши га божанственим крштењем, и дадоше му име Растко, и у Господу веома добро Богу узрасте. А када је дете ојачало, дадоше га да се учи светим књигама. Родитељи, пак, његови, осећајући натприродну, безмерну љубав према њему, неситом душом увек на њега гледаху, а и велможе њихове са њима говораху да ће он бити најбољи међу браћом својом. Бејаше и дете благообразно и весело душом, и напредоваше у учењу, и изазиваше дивљење својим разумом и детињем узрасту, тако да су сви говорили: “Ово ће бити неко ново знамење!”

А када узрасте до петнаест година, оделише му родитељи један крај државе своје, како би одлазио од оца и матере на забаву с велможама, и да се с благородним младићима весели. А младић, окусивши од знања божанствених светих књига, још чешће их прочитаваше и из њих почетак премудрости –  Божји страх црпљаше (Пс. 111, 10; Прич. 1, 7) и прихваташе се божаствене љубави из дана у дан, огањ огњу додајући жељом неситом. Расуђиваше да су царство и богатство, слава и сјај, и свака срећа пуни метежа и нестални; сматраше видљиву лепоту и обиље овога света као сенку, и разумевши да је много јело и весеље и све што је људско на земљи сујетно и нестварно, деснога пута се дохвати па се бављаше проучавањем књига, и није се ленио да у цркви на свима службама стоји. Љубио је пост, избегавајући сујетно празнословље и неуместан смех, срамотне и штетне песме младићких пожуда, што слабе душу, сасвим мрзећи. Добар, кротак, свима љубазан, ништељубив као мало ко други, монашки чин исувише поштоваше, тако да су и сами родитељи његови зазирали и стидели се, такву брижљивост и закон врлине видевши у младом узрасту. И сматраху као да није од њих рођен, већ да је заиста од Бога дан.

Када је дошао до седамнаесте године узраста свога, родитељи његови стадоше размишљати да га по закону ожене. А богодани божаствени младић увек је у молитви тражио како и на који начин да побегне од света и од свега да се ослободи ради Бога. Јер беше слушао о Светој гори Атонској и о испосницима у њој, и о осталим местима пустињачким. Јер долажаху ка оцу његову одасвуд да приме што им је потребно, а други пут и сам шиљаше у света места да се разда онима који преподобно живе,  јер беше добар човек који дели милостињу и даје много. А Бог, готов да услиша молитву и жељу слугу својих, и његову жељу испуни и подстаче га да дође к родитељима из краја данога му.

И када га примише с великом љубављу заједно с благороднима његовим који су дошли с њим, и када безмерна радост и весеље и велико пировање беху учињени због доласка вазљубљенога сина к родитељима, и када су се веселили много дана,  –  гле, као Богом покренути, дођоше к његовим родитељима неки иноци из Свете горе Атона, да приме потребну помоћ свом сиромаштву. А деси се да је један од њих био родом Рус. Божанствени младић сакривши овога насамо, испитиваше га о Светој гори, пошто га је најпре утврдио заветом да неће ником открити његову тајну. А овај му исприча све по поретку пустињачком, какав је заједнички живот у манастирима, и засебан двојице или тројице једнодушно, и самотан, усамљенички живот оних који живе испоснички у ћутању, све му потанко исприча. Јер ни тај монах не беше прост, него искусан у оном што је говорио; рекао бих, од Бога послан бејаше. А младићу док слушаше о иночком животу и усрдности за Бога и њиховим добрим занимањима, извори суза изливаху се као река из очију његових. Потом, одахнувши мало, рече старцу: “Видим, оче, да Бог, који унапред зна све (1 Јов. 3, 20; упор. Пс. 139, 2-4;  Дан. 13, 42) и који је видео болезан срца мога (Пс.  13, 2.) посла твоју светост да утеши мене грешнога. Сада се утеши срце моје и душа се моја развесели радошћу неисказаном. Сада разумедох за чиме сам непрестано жудео. Блажени су и трипут блажени они који су се таква безбрижна и неметежна живота удостојили. Шта ја да учиним, оче, да бих могао побећи од многометежног живота овога света, па да се таква ангелскога живота удостојим? Ако ме кад родитељи усхтедну оженити, задржан љубављу према телу нећу достићи таква живота. Ни један дан не бих хтео после овога овде остати, да ме се како сластољубље овога света не би коснуло, и да против моје воље не одвуче душу моју од такве љубави према анђелском животу, као што учиш, оче. Хтео бих бежати, а пута не знам. Ако бих како далеко залутао, стигао би ме отац мој, пошто му је могуће, и вратио би ме, па бих и оца бацио у жалост и себе у стид велик, а после тога не бих ни постигао оно што желим.

А старац, узевши реч, рече му: “Жудна је љубав родитељска, јуначе, и веза природе нераскидна, и мило јединство с браћом и заједничко живљење. Али Владика заповеда да се и ово лако презре, и крст узме на раме, и да се за њим усрдно иде ( Мт. 10, 37-38; 16, 24;  Мк. 8, 34;  Лк. 9, 23; 14, 27) и све лако поднесе, на страдање његово за нас угледајући се. Заповеда да не благујемо у меком, да не тражимо телесни покој, него да више прионемо за наготу и глад, бдење и молитву, и да се обрати пажња на умиљење и плач са уздисањем и скрушеношћу срца. Јер ово се предлаже богољубивим душама као неки пут који лако води у добродетељ, и ово доноси славу истиниту и част поуздану”.

А младић, слушајући ово и као доброплодна земља семе примајући у срце своје речи старца, (Мт. 13, 8;  Мк. 4, 8;  Лк. 8, 15) ридање к ридању додаваше.

А старац се дивљаше врелој љубави његовој према Богу и огњу божанственом који је тако распламтео душу његову, слушаше његове речи пуне цлеомудрености и умиљења, и рече му: “Видим, о чедо, да ти је душа зашла у дубину Божје љубави. Него пожури да извршиш своју добру жељу, да не би како сејач зла посејао кукољ у срце твоје (Мт. 13, 24-30, 36-43) и оснаживши се угушио пшеницу твоју, добру мисао (Мт. 13, 7-22) те да не одустанеш од такве тежње, и да задржан љубављу према телу и сласти, као што кажем, ништа не успеш; подлећи ћеш и срамоти и укору којим у јеванђељу осуђујемо оне што су се због куповине њиве и пара волова и узимања невесте одрекли слатке вечере и бесмртне хране, па су недостојнима изабранога звања и весеља небеског цара Христа с правом названи (Лк. 14, 16-24). А ја ћу ти бити слуга у таквом делу и у Господу провешћу те до Свете горе, камо желиш стићи, само нека буде коња да ме носи, да бисмо могли побећи од оца твојега.

Када је ово чуо од старца, вољи се његовој брзо покори и рече: “Благодарим те, Господе, јер си уверио срце моје преко странца овога!” А старцу: “Да си благословен од Бога, оче, што си укрепио душу моју!”

Испунивши се великом радошћу због овога, и нимало не одлажући, уђе к родитељима, украде отпуштење и замоли по обичају молитву и благослов, говорећи: “Господари моји, рекоше ми да у овој гори –  и поменуо јој име –  има много звери; ако нађем милост, ви ћете ме благословити и пустити да идем у лов. Ако закаснимо, немојте се љутити, јер сам чуо да тамо има много јелена.

А отац његов, угађајући му, рече:  “Нека је Господ с тобом, чедо, нека те благослови и исправи пут твој”.

И мати, као свака мати, загрли га и целива с љубављу, па га отпустише с миром, али му заповедише да се брзо врати. Јер не знађаху да неће тражити јелене, већ извор живота, Христа, да њиме напоји ујелењену душу своју, распаљену огњем од чежње љубави његове.

Да би уверио родитеље, посла у гору ловце, и сам опремљен да гони звери, рекавши: “Чекам вас под гором до ујутро”.

А када наста ноћ, и благородни што се с њим весељаху поспаше, са мало својих људи који су чували тајну његову, за водича Бога са иноком имајући, бегом бежећи побеже.

Када је свануо дан, благородни стадоше тражити господина својега. И гле, нигде га нису могли видети ни наћи. Рекоше: “Да се не шали с нама и да се није ка оцу вратио?” А потражише и монаха који је био с њим и остале његове слуге; и ни њих не нашавши, говораху:  “Какав нас је ужас снашао? Камо се деде господин наш?”

И у недоумици због бриге оставише лов, па се брзо вратише к његову оцу самодршцу, и обавестише га о нестанку сина његова.

А родитељи, чувши ову изненадну и непријатну вест о сину своме, од жалости умало не свиснуше.

Дошавши к себи, разумедоше да га нико други није одвео него онај Рус монах, говораху, у Свету гору, јер су још отпре знали за његову жудњу да тамо оде. Одмах се сакупише благородни, слеже се мноштво народа: “Да чујемо, -  рекоше, - шта је то сада задесило господина нашег!”

И сви плакаху и ридаху много и неутешно; родитељи сина, браћа брата, слуге господара са криком дозиваху ради утехе у жалости, падајући све више у очајање, јер их до безумља довођаше страдање њихова господара и красота младога узраста.

Набрзо самодржац отац са пратњом заповеди да сви престану плакати, и благодаривши веома Бога, рече присутнима и матери детета: “Будите храбри, нећемо се жалостити због овога! Неће пропасти син мој, Бог, који ми га је мимо наде дао, удостојиће ме да га видим и да се наситим љубави његове”.

И одмах дозвавши једнога од својих војвода, рече му: “Знаш колики је бол од љубави према деци и огањ што вазда гори и никад се не може угасити. Зато, љубазни, ако си икад примио какво добро од нас –  сада је време да љубав покажеш. Ако се пожуриш те стигнеш и вратиш сина мојега, и тиме утешиш срце моје и матери душу од смрти ослободиш заслужићеш многа добра, више од првих, и ја ћу ти их дати, друже”. Дозвавши и много благородних младића, и сличним надама и њих охрабривши, посади их на силне (и брзе) коње, и посла их са војводом. Заповеди им да га гоне и до унутар Свете горе. А написа и посланицу ипарху солунске области, да га отргне и из саме Свете горе, и да га њему врати: “И ако овим, мили мој, утешиш срце моје, многе почасти од нас даром и љубављу примићеш; ако ли презреш нашу молбу, знај да ћемо ти место љубави бити противници”.

А војвода узе писмо и са благороднима отпуст измоли, па на силне коње уседоше, што је више могуће дан и ноћ гонише, и ништа не успевши стигоше у славни град Солун, у коме војвода би примљен са чашћу. Предаде писмо ипарху и исприча жалост господина свога.

Када је ипарх прочитао писмо, веома се ожалости због тога, јер је велику љубав гајио према њему. И пошто је војводу с благороднима љубазно почастио, одмах написа писмо проту Свете горе, говорећи: “Пошто ствар није обична када се ово тражи, просим и топло молим твоју преподобност, немој презрети ове молбе. Ако је тамо негде дошао син великога жупана, владара српскога, са сваком журбом нека се врати оцу својему, да не би како отац његов, због жалости за њим, љубав према нама променио у мржњу, па ћеш све нас и многе ожалостити”.

И тако отпусти војводу. А посла с њима људе који ће их уз почаст провести до Свете горе, давши им написано писмо. Када су ушли у Свету гору, распитиваху се о оном кога су тражили, да ли је овде дошао, описујући узраст младости и лепоту лика. А неки им рекоше: “Такав кога тражите ушао је мало пре вас у руски манастир, и још је ту. А они чувши ово брзо потераше путем да не би како чувши за њих побегао, и оставивши пут ка проту у руски манастир уђоше.

И видеше га у манастиру где хода с непостриженим власима и с меким хаљинама, јер су га стигли брзо гонећи, а није ни страховао да ће га хтети гонити до унутар Свете горе; али бол родитеља, а уједно и моћ, и ово могаде.

Нашавши га, обрадоваше се радошћу неисказаном. И ушавши сви у цркву Светог Пантелејмона поклонише се, и грлећи га љубазно га са сузама целиваху, тако да су од радости заборавили толику удаљеност места и толиких дана и ноћи трудна путовања, јер добише што су желели. А и надаху се да ће од његових родитеља примити велике дарове и многе почасти зато што су им угодили. Помишљаху да га вежу, али га се бојаху као господара својега. Поставивши стражу чуваху га што је могуће боље, да би, пошто коњи и они сами отпочину од напора, са њиме пошли на пут.

А младић се дивљаше оцу својему што толику висост војводе потруди с младим благороднима, и стиђаше се да у лице мужа погледа, јер се због њега много потрудио да дође у туђу земљу. Одведе га насамо и запита: “Како толики пут превалисте тако брзо и не уленисте се пред толиком даљином места и тако напорним путем?”

А овај му исприча велики бол срца његових родитеља и плач непрестани. Исприча му и о писму од оца његова, донесеном ка ипарху због њега, и о писму ипарха светогорском проту, па рече: “Послани су и људи да те предаду нама и да те вратимо твоме господину оцу”.

А младић разумевши чврстину одлуке овога мужа рече к њему: “Ако хоћеш, љубазни мој, ти би ме могао оставити на миру, и знам, како си моћан, да можеш стићи и умирити господина оца мојега. А ја ћу га, написавши му, одвратити од такве помисли, само ако ми учиниш братску љубав и оставиш ме у ономе ради чега сам дошао”. 

А он: “Не, господару мој, не почињи такве молбе ка мени, твоме рабу, што ми није лако учинити. Јер владар мој, твој отац, сматрајући ме за верна послао ме је ради овога. Уз то, да смо нашли у монашком образу тебе, господара мога, какво бисмо извињење имали због тога? А пошто је Бог хтео да се догоди онако како желе родитељи твоји и велможе ваше и браћа твоја, ко сам ја да тако нешто помислим! Боље би ми било да се и не вратим оцу твоме. Зато те молим, господару мој, све такво из главе избацивши пођи с нама, твојим слугама, веселећи се, да угасиш пламен родитеља твојих, чија си срца запалио својим одласком у туђину, а уједно и браће твоје и свих благородник. Ти сам знаш да си ти родитељима и свима нама нада са Богом и утеха. Ако ли што противно помишљаш, и нећеш да пођеш с нама, присилићеш ме да те вежемо. Тешко мени, то ми није згодно ни рећи, али се бојим оца твојега, па ћу те повести силом. Такву сам заповест и примио”.

А младић, видевши неумољивост војводе и несаломљиву верност према својему господару, и разумевши да ће га силом одвести, и да нема ко ће га избавити из беде, због бојазни од оца његова, јер је писао ипарху,  –  рече:  “Воља Господња нека буде! ( Мт. 6, 10; 26, 42;  Лк. 22, 42). И развеселивши се загрли војводу, уверавајући га да ће са њиме поћи. А призиваше Бога тајним уздасима за помоћника у напасти, и смишљаше и он дело побожно а уједно и преварно, јер беше окован срцем у мудрости, као што каже Давид (Пс. 9, 12) и запреку коју су му учинили они премудри разумом доброга духа да сруши довијаше се.

А шта то? Замоли игумана, и заповеди да се спреми сјајна трпеза, да се са војводом и са оним благороднима почасти, а ујутру да пођу кући. Своју замисао рече игуману и замоли га да се с вечери почну јутарње песме и да се начини велики пир да игуман почасти војводу с благороднима, а младић је ове и сам својим рукама служио и веселио.

Пошто су се на вечери дуго задржали, заповеди игуман да се удари у било, јер бејаше дан недеље. Устаде игуман и с њиме младић, одоше у цркву на молитву. А устаде и војвода с благороднима, да стоје у цркви, јер га нису смели пустити са својих очију. А како се појање продужило, и опет по заповести дуго читање прочитавало, сви они који су заједно седели и они момци који су га чували с војводом, због умора од пута и свечаног пира тврдо заспаше. 

И када је осетио да су заспали, божаствени младић, будно око, уставши од њих поклони се пред светим олтаром и даде своје обете Господу, пошто га благослови игуман, и узе једнога старца, одликована свештеничким чином, те узиђе на велики пирг у манастиру. Затворивши га за собом, рече благодаривши Бога: “Узнећу те, Господе, јер си ме подигао!”
(Пс.30, 1). А јереј очита молитву и постриже власи главе његове и у ризу га обуче анђелскога образа, и промени му име Растко у Сава.

А он многим сузама окропи земљу и упућиваше благородне и похвалне речи ка Богу, говорећи: “Испунио си жељу срца мојега” (Пс. 37, 4) тако да се и старац застиде од многога његовог плача.

И пошто се ово тако свршило, кад се читање довршило, и када су сви устали, потражише чувари господара својега, и гле, нигде га нису могли видети. Свуда по цркви и у манастиру тражећи га и узбунивши се, и не нашавши га, стадоше градити игумана и бити монахе.

А војвода заустави узбуну и рече игуману и монасима: “Каква је ово неправда и бешчашће према нама од вас, о оци?! Ми, дакле, стидећи се образа који носите, преко вашега зла пређосмо и кротки и човекољубиви према вама бејасмо. Зар, - рече, - није прво овај варалица што смрт заслужује –  и показа на једнога –  од вас дошао да моли милостињу, и милостињу као ништа презревши, и од оца сина уграбивши побегао, а оца и матер у самртни плач и нас у велики труд бацисте? Сад опет, када смо дошли, од наших руку сакристе нашега господара, и једнако се понашате својевољно. Шта вам сад паде на памет: да нам се наругате? Или мислите да се ми узалуд потрудисмо тражећи ваздуха, а не нашег господара? Сад ће вам главе полетети! Реците где сакристе господара нашег!”

А када ово чуше војводини момци, на свирепост готови, почеше, још љуће, монахе бити немилостиво.  И када је ово чуо нај кога су тражили, због кога се начинио толики метеж, побоја се да се ово зло како не сврши убиством, и нагнувши се с куле позва их по мраку. И када чуше његов глас, испунише се великом радошћу и сви ка кули притрчавши у висину гледаху, као да би се тама могла уклонити, да би се, видевши га, утешили. И узевши реч, рече војводи: “Толико си мудар, а изводиш детињарије. Имајући са собом пук људи у крајевима туђим, високо мудрујеш”. А к благородним (момцима) рече: “Монашког се образа не постидесте, како се Бога не убојасте? Зар вам доликује да у цркви са оружјем нападате на такве људе? Какво су вам они зло учинили? Ако ли мене тражите, ево ме где сам. Сада сам заузет, ујутру ћете ме видети, а ове оставите!”

Када они ово чуше, страхом и стидом обузети не знађаху шта да одговоре. И тако ућуткавши опколише кулу, чувајући стражу. Када је дан стао да свиће, он опет нагнувши се с куле позва војводу и благородне (момке), и јави се свима анђелским иночким образом украшен. А када га они тако угледаше у таквом образу, не знађаху шта себи да учине, него плачем и ридањем обузети на земљу падаху. 

А овај видевши их у таквој крајњој горчини срца, утеши срца њихова многим речима, говорећи: “Ово што се догодило са мном, Богу се тако о мени свидело, који ме је од оца мојега довде провео а да ме ви нисте ухватили, па ме он и сада од ваших руку избави. Јер ви сте хтели да ме са добра и жељена пута спречите и да се са мном похвалите, угодивши своме господару. Али Бог мој, на кога се уздах и изиђох, био ми је помоћник (Пс. 18, 2), као што видите, а он ће и убудуће водити мој живот по својој вољи. А вас, љубазне моје, молим да не тужите због овога, нити да сте скрушени, него боље са мном похвалите Бога, који ме је удостојио овога образа, за којим сам одувек жудео. Узевши моју познату ризу и власи главе моје, вратите се у миру кући и ове знаке предајте родитељима и браћи мојој да вам поверују да сте ме жива нашли, и то Божјом благодаћу као инока: Сава је име моје”.

А ово рекавши сврже са куле ризу своју и младићке чисте власи главе своје, а уз то написа и писмо родитељима, да их утеши, молећи: “Немојте ништа тужити за мном, нити ме оплакивати као погинула, рече, него боље да Бога молите, молим, не бих ли како молитвама вашим добро сврши трку моју на коју изиђох (Дjел.  20, 24). А ви, колико је могуће, водите бригу о својој души, нити опет предузимајте да ме тамо у вашем животу видите. Ако Бог усхте, овде у Светој гори дочекаћу и видећу господина оца мојега, и свете и часне старости његове насладићу се, и слатке и безмерне љубави његове наситићу се”.

Поменувши им многе јеванђелске речи о правди и милости, о истини и суду, и што нама није угодно да не чинимо ни другима (Мт. 7, 12; Лк. 6, 31) додаде и ово: “Ако ко остави дом и браћу, жену и децу, богатство и њиве и остало, наследиће на векове царство небеско” ( Мт. 19, 29). 

А војвода са оним благороднима примивши одозго бачену ризу и чистотне власи са писмом, и положивши их пред себе, оплакиваху живога као мртвога, говорећи: “О, невоље од тебе, господару, шта ово учини нама, јер грчи си нам сад после наласка него кад пре тога од нас побеже! О, наласка горег од губљења! О, ризо, жељенога, жељнима запаљење! Како да те понесемо? Како да те попут копља или оштра мача предамо родитељима и браћи?  О, власи љубљене главе, срцу и очима привијане на утеху родитеља, како да вас попут омче овима дамо? О, дара што га носимо, пуна не радости већ плача, не весеља већ ридања, како да те однесемо? Које ли ћемо уздарје примити? Каквим ли светлим одеждама нас да обуку када су сами у жалосним и мрачним одеждама?  О, пира ноћи ове, пуна весеља а уједно и преваре, макар се и каже: “И одобри лукавство, превару”, којом Јаков превари Исава, узевши његов благослов!  (Књ. Постања 27). О, чаше твоје, господару, коју си нам служио, пуне меда љубави, што нам је горче од жучи спремала! О, ноћи у коју заспасмо, по Јову буди тамна, и да се не убројиш у ноћи обасјане месечином! (Књ. о Јову 3, 6.). О, ми, од немудрих безумнији! Како онога кога с великим трудом кроз многе дане гонисмо, и у руке ухвативши у једном часу испустисмо?  Како смо били безумни! Који нас сан грехова наших задржа, и тако уснусмо? Како га не везасмо узама, као што нам је и заповеђено, па бисмо се ослободили ове смртне жалости? Шта сада да учинимо? Како да се јавимо господару нашем? Који ће камен, која железна природа понети тежину такве вести коју ми носимо родитељима и браћи?!”

Овако и много слично плачу изговорише, и још дуго плакаху, онај горе на кули, а ови доле на земљи, да би се и неосетљиви камен ражалио. После у неко време одахнувши, горе ка њему уздижући поглед и клањајући се, даваху му опроштајни поздрав, и милостиво са сузама корећи га и пребацујући му, говораху: “Здраво, о господару, здраво! Рашири се сам без нас, насити се, ти каменосрдни, немилостиви! А хоће ли те примити Господ? Ти што си преварио оца, преварио си и нас, а мислиш ли да ти се ваља Бога бојати?” Ово и много друго од горчине срца њему изговоривши, молитву и благослов од њега измоливши, и узевши тужне хаљине, одлажаху кући. И идући, натраг ка кули обраћаху се с плачем и ридањем, застајкујући, док га је могуће било догледати. И тако отидоше кући.

А овај са куле сишавши благодара Бога и поклони се игуману и свој братији. И сви га целоваше као новоукрашена анђелским образом. А овај грлећи злостављане због њега, поче све молити од срца за оне који су их увредили да у миру и без пакости кући стигну, говорећи: “Бог нам је, рече, уточиште и сила, и постаде помоћник нашавши нас у великој жалости (Пс. 46, 1). Јер се непријатељ надао да ће жудним тражењем родитеља мојих омести стопе моје усмерене ка Господу и да ће ме од вашега у Господу сродства отргнути, али се показа посрамљен и несвршена посла, вашим ка Господу молитвама а уједно и телесном борбом за мене”.

А ови чувши смиреномудру и покорну реч његову, како је пуна сваке премудрости, заборавише на телесне ране које им момци нанеше, и као да су запленили неко благо весељаху се због њега <...>

После овога мало поживевши преподобни отац наш Симеон у манастиру своме који се зове Хиландар, достигавши меру савршенства коју желе сви који Бога љубе, Симеон дивни, Симеон слатки, и делом Симеон, Симеон изврсни, Симеон богоносни и богомудри, који се нађе добар у свему, јер диван се показа храброшћу у земаљском војевању, правдом и вером украшаван, милостињом и дарежљивошћу ништих улепшаван, међу царевима апостол, јер је апостолски народ свој научио и вером просветио; храмове бесова обори и цркве Богу подиже, јереси прогна и свештенике уведе, трње злочашћа истрже и лозу благочашћа засади, царство и красоте света као трице презре, крстоносно и неповратно за Христом пође, послушношћу према Богу стран својима и дошљак у туђој земљи постаде, ученик и послушник сина и у пустињи сапосник,  –   молитвама и уздасима у ћутању и плачу заврши живот, и остави добру успомену онима који хоће живот.

Колико је похвала по свакој добродетељи овога мужа сада ми није могуће говорити, јер би се продужило време повести. Много, дакле, минувши, као апостолу рећи ћу апостолске речи: “Подвигом добрим подвиза се, поста трчање саврши, веру сачувавши, и време његова одласка к Богу настаде, да пређе на бесконачни и блажени живот, и да прими за њега чувани венац правде за своје трудове, и за оне које је он спасавао, што спреми и што ће дати Господ праведни судија у дан онај, њему и свима који воле дан јављања његова” (Друга Тимотеју посланица ап. Павла 4, 6-8). 

И одмах позва љубљенога сина својега, и рече му:  “Приближи се време да будем позван, чедо. Колико си се потрудио за мене, за добро душе моје, сада је још више време да ми помогнеш. Јер знам, што молиш у Бога даће ти се”.

Овај пришавши са сузама обисну се о врат његов, и рече: “Пре се ја, теби припадајући, молим, господине оче, да као што сам се за живота твога, окриљен топлим ти ка Христу молитвама, од свију зала сачувао, и сада опет када Христу одлазиш, измолићеш од њега својим молитвама, њему угодним, до краја покров животу мојему од зла, и нећеш оставити у светим својим молитвама ка Господу све нас: децу твоју у Господу и по телу рођену ти, земљу нашу и цркву, за које си се трудио”.

А преподобни старац, изливши многе сузе, рече: “Ја о себи ништа не знам док не видим Бога, и ако добијем слободу нећу вас оставити”. И положивши преподобне руке своје на љубљеног сина, благослови га. И умноживши к Богу молитву за њега, загрли га са сузама и последње целовање даде му. И заповедивши му да сврши за српске цркве многе недовршене ствари, и за свете своје мошти замоли, говорећи:  “Када Бог после извесног времена благоизволи, скупивши јадног тела грешне моје кости, пренећеш их у земљу народа мојега, и положићеш у цркви од мене сазданој, која је у месту званом Студеница, у манастиру Пресвете Богородице”.

Богомудри Сава исповеди да ће извршити све што је отац заповедио.

Преподобни пак призва сабор монаха, братију и чеда у Господу, и свакога од њих по имену велова и благослови, и све весело наговараше да се за њега моле, предајући их Богу и пречистој његовој Богоматери, а уз њихову помоћ и сину своме богомудром Сави. И тако отпусти свакога од њих у ћелију, заповедивши да му до ујутру нико не долази, јер је већ била ноћ.

И одмах у последњој старости изненада младићки са одра устаде, и као да је чекао да дођу неки благородни и љубљени и светли и високи од цара, веселом душом, светлим и светим анђелским образом украсивши се, и тако се светим и пречистим и бесмртним и животворним и страшним и ужасним тајнама причести, рекавши: “Слава Богу за све!”

Мало после тога био је као човек обузет огњем природне смрти. А љубљени син његов усрдно се подвизавао у последњој служби за оца, многим изливањем суза, за целу ноћ цео псалтир над њим изговоривши, и никога није пуштао да уђе к њима него га насамо поучаваше и опомињаше да говори благодарне молитве Богу.

Када је дан почео да свиће, унесе га у црквени притвор. И могао се видети дирљиви призор крајње смерности: онај који је некада био висок и лежао у златној и мекој постељи, лежаше само на рогозини као један од последњих и убогих људи, дишући последњим дахом. Братија га опколише и оплакиваху губитак оца, а преподобни, једва могавши, подиже руку и махну да буде тишина.

И разведри му се лице, и весело гледаше као пречистој икони Христовој и пречистој његовој Матери. Изгледало је као да поје са некима другима, а није нико могао разумети. Дошавши до краја псалма, рече јасно ово: ”Свако диханије да хвали Господа!” (Псалми Давидови 150, 6). 

И тако су сви разумели да је преподобни и на крају живота са анђелима појао анђелску песму, и да више, после оне анђелске песме, не треба друге појати.

Ведро гледајући на икону Христову, изгледаше као да душу предлаже у руке његове. И гле, као неким добромирисним ароматима ваздух се испуни тако да су се сви који су ту стојали дивили необичном и неисказаном таквом благоухању.

И тако слатко у Господу усну свети старац, предавши душу своју Христу Богу, кога изнад свега заволе.

А љубљени син припаде на свечасно лице очево, и место топлом водом врућим сузама ово уми, а тако исто и преподобне му руке уми многим сузама. На главу их своју и очи полажући целиваше, и уподобивши их крстообразно, на прса његова положи.

И тако са свом братијом ужеже многе свеће са часним кандилима, и одаде почаст часном и светом телу преподобнога оца са подобним надгробним песмама у довољним сузама. Имајући унутра у цркви пресвете Богородице гроб украшен мраморјем, положише га у манастиру који се зове Хиландар, славећи Оца и Сина и Светога Духа за покој блаженога и светога оца.

Превод са српскословенског језика Лазара Мирковића; 
редакција превода Димитрија Богдановића

АРХИЕПИСКОП ДАНИЛО 

(око 1270—1337)

МОЛИТВА ПРЕД ТВРДИМА СУНЦА

А шта ћу ја јадна учинити? 

Где ћу сакрити множину својих грехова? 

Стазу спасења не налазим нигде.

Но Ти цару векова, бесмртни Господе, 

Који хоћеш да се сви спасу, 

даруј и мени недостојној начин 

да се пре смрти Теби покајем.

Мени је довољно

ако и два дана будем робиња

Теби Владици моме Христу,

и дух свој предам,

а да не будем робиња

бесовима и греху.

Јер ево сунце излази на тврди своје,

хотећи осветлити сву васељену,

а ја грешна не чекам

да Те видим где залазиш,

јер боље би било

да се нисам ни родила.

Свако дисање и свако створење 

слави Те, Господе, 

а ја једина заборавих 

да славим Твоје име. 

Шта да чиним?

МОЛИТВА ПРЕД АНЂЕЛИМА ЉУТИМ

Шта да чиним ја грешна, пуна стида? 

Јер покри срамота лице моје 

и тесно ми је одасвуд.

Јаој мени,

одакле ћу почети оплакивати

своја љута безакоња,

која се не могу лако исповедити?

Због чега прво да заплачем? 

Због чега да застењем 

и због чега да заридам? 

3бог множине грехова 

или због одлучења од Бога?

Помисли, душо, шта ће те срести 

после изласка твога од тела! 

Ево ти се спремају разне муке, 

анђели љути и немилосрдни 

хоће да те ухвате.

МОЛИТВА У МАЛОВРЕМЕНОЈ КРАСОТИ

О душо окајана, 

о душо грехољубива,
ево се сврши живот твој у овом веку

и поћи ћеш у други свет

и међу друге људе.

Јер ево остављаш маловремену красоту, 

где си чекала да се на векове нахраниш 

сладосно живећи.

Јер ево приступише и посланици 

и рекоше:

Зову те, устај и не касни.

Савремене  језичке верзије према: Павловић М. Антологиjа српског песништва. Пето, допуњено   издање. — Београд: СКЗ, 1984. С.18-21. 
ДАНИЛОВ УЧЕНИК

(крај XIII — после 1337)

ПЛАЧ БУГАРСКИХ ВОЈНИКА ЗА ЦАРЕМ МИХАИЛОМ

О љубими и слатки наш господине, 

крепки цару,

тако ли погибе,

и сада лежиш не имајући никакве потребе

од славе твога царства?

Где је сада твој златни престо?

Где слава твога богатства?

Где драгоцени бисери твоји

и драго камење и разне златне хаљине?

Где су твоје мисли?

Устани и види нашу велику скрб и тугу,

која нам се данас догодила.

Ево лишени славе своје

и у великом понижењу

стојимо вођени силом, куда и нећемо.
Савремена  језичка верзија према: Павловић М. Антологиjа српског песништва. Пето, допуњено   издање. — Београд: СКЗ, 1984. С.22.
МОНАХ ИЗ РАВАНИЦЕ

(средина XIV в. — после 1398)



ИЗ СЛУЖБЕ СВ. КНЕЗУ ЛАЗАРУ

(Као на жетви класови)

И пречистих тајни причестивши се, и друг друга изљубивши, и праведни [кнез Лазар], праведну јарост и тај подигнувши, са свима онима [својим војницима] среће многољутог војинства начелника [цара Мурата], на неком веома великом пољу. И би обојих војска велика веома, веома. Ових више од 100 тисућа, а оних народа не мање од 300 тисућа. Но приклоните ми мисао вашу, о свештени и богољубиви саборе, да чујете страшне и чудне оне повести. Срећу их, као што се [напред] рече. И што би бахат неки, и тутањ несказан слушаше се. Људи викаху, коњи рзаху, оружја звек твораху, стреле лећаху сунце заклањајући, трескови огњени  трескаху, земља веома бучаше, ваздух грмеше, и као димом мрачним обвијаше се, и војинство од обе стране једно на друго скакаше, оружја се светлела и земљу обасјавала, реке крви одасвуд, и много свуда трупља, као на жетви класови тако војници на земљу од оштрог оружја падаху, и поље оно као језеро неко проливањем крви обагрено  виђаше се. И тако љутог оружника оног и крвопију, с множаством његовим многим љутој смрти одаслаше. А тада, тада авај мени, и благочастивом и блаженом, и самодржавном, великом кнезу Лазару главу отсекоше, и множаство благородних и благоверних хришћана похватавши погубише.

(Не би зло које не створише)

Богомрски они Измаилћани као мало почекавши, онда као пчеле просуше се, и сву земљу нашу протрчаше, јер не би више онога који ће забранити тима. Не би зло које не створише. И би да се види како пророчанско казивање по други пут бива. Боже, дођоше незнабошци у достојање Твоје. И не само што оскрвнуше свете цркве, но огња дело твораху од њих. И положише трупље слугу Твојих за храну птицама небесним, тела преподобних Твојих зверима земљиним, не око Јерусалима само, но по свој земљи овој. И би да се види плач и ридање не мање од првог. Јер ове клаху, а оне који остадоше живи одвођаху у своју земљу. И не на реци вавилонској, као што они тада, сеђасмо, но на оном у кога све реке, мале и велике, утичу. Раздвајани бисмо и распродавани у сву земљу тих. И мати због чеда плакаше, и отац горко ридаше, и брат брата обухвативши сузе љуте проливаше, и сестре браћу, и браћа сестре, гледајући где другога другде одводе, руке око врат један другом сплетоше, жалосно кричаху. О земљо, раствори се, живе прими све нас! И други куд другде одвођен натраг гледаше, све док очима које га гледају невидљив не биваше.

(Похвале његове венац)

Овога ради и ја сада усрдно и са брижљивошћу често о том [кнезу Лазару] у својим речима  размишљам. И као што неко венац плете златан, затим бисер приложи и многоцено камење, најсветлију твори дијадему, тако и ја похвале његове венац блаженој тога глави речју изаткивам говорећи:

Где слатка његових очију тихост?

Где светли на уснама осмејак?

Где љубазна десница,

која свима обилно пружа?

Авај, изненадне промене!

Како поцрне лепота!

Како се пократе скровиште!

Како одједном откинут би цвет!

Ваистину сасуши се биљка

и цвет отпаде, ослаби источник,

сасуши се река, затим у крв претвори се вода.

Авај нама!

И синови његови [кнез Стефан и Вук] пред чивотом идући и жалосно, као Сирини неки прекрасни, појући и плачући казиваху:
Авај нама, господине и оче наш,

откад се ти одвоји од нас

многе скрби и напасти постигоше нас.

Ово и друго веома много ридајући говораху. А мати њихова [кнегиња Милица] како виде ово, паде као упола мртва над свето оно тело, и много часака изван ума би. Потом као од неког дубоког сна тргнувши се, и раздеравши лице и власе своје трзајући, говораше:

Авај мени, светлости моја,

како зађе од очију мојих!

Како поцрне лепота моја!

Како увену, слатки мој цвете!

Како муком пролазиш покрај нас!

Где слаткоглагољиви језик?

Где медоточива уста?

О горе, и хуми, и дрва дубравна,

Заплачите са мном данас!

Од сада точите, очи моје,

суза потоке окрвављене! 

Ово и много више од овог ридајући говораше. Ово гледаше цео народ, бијући прса своја, и плач на плачу прилажући ридаху. И са свећама и  кандилима свету раку провођаху. А ово гледах ја како бива.

СИЛУАН  

(ХIV век)


СТИХОВИ ЗА “ПРОЛОШКО ЖИТИJЕ” CВЕТОГ САВЕ
Слави отбегнув, славу обрете Саво,



Тамо отјуду слава јави се роду:



Рода светлост вери светлост презре,



Тем же роду светило јави се всему.



Ума висота сана висоту сврже,



Тем убо ума више доброту стиже.



Слова слави Саве сплете Силуан.



САВЕ СЛОВУ ПОСЛЕДОВАВ



Саве слову последовав Симеоне,



Славу слова последова светло тамо.



Миродржство досточудно презрев славне,



Мироточство вишеславно пријет славно.

ЈЕФИМИЈА МРЊАВЧЕВИЋ

(око 1349 — после 1404)

ЗАПИС НА ХИЛАНДАРСКОЈ ЗАВЕСИ

Од прљавих усана, од мрскога срца, од нечистог језика, о Христе мој, 

и не одгурни мене, рабу своју,  ни јарошћу Твојом, Господе, 
изобличи мене у часу смрти моје, ни гневом твојим казни мене
у дан доласка твога,  јер пре суда Твога, Господе,
осуђена сам свешћу мојом; ниједна надежда није у мени
за спасење моје, ако милосрђе Твоје не победи множину безакоња мојих. Зато Те молим, незлобиви Господе,
ни мало ово приношење не одгурни,
које приносим светоме храму  Пречисте Твоје Матере
и надежде моје,  Богородици Хиландарској, 
јер веру примих удовичину, која Ти принесе две лепте, Господе,
тако и ја ово принесох,  недостојна раба Твоја о Владичице,
Јефимија монахиња, кћи господина ми ћесара Војихне, који лежи овде,
негда деспотица. И приложи се ова катапетазма храму Пресвете Богородице Хиландарске  године 6000 и 970, индикта 8.

И ко ће је однети од храма пресвете Богородице Хиландарске,
да је одлучен од јединосушне и неразделиме Тројице,
и да му је супарница Пречиста Богомати Хиландарска
у дан страшног испитивања, амин.


ПОХВАЛА СВЕТОМ КНЕЗУ ЛАЗАРУ

[ НАТПИС НА СВИЛЕНОМ ПОКРОВУ  ЗА КОВЧЕГ]  

У свему што је овога света лепо васпитан си још од младости, о нови мучениче, кнеже Лазаре, и моћна рука Господња показа те јака и славна  међу свом  господом земаљском.  Владао  си земљама  свога отачаства, и у свему си добром  развеселио Хришћане, који ти под руку бише дани, па си с јуначким срцем и с благочастивом жељом  изашао пред демона  и противника божанствених цркава, расудивши, да твоје срце не може отрпети, да мирно  гледа, где Хришћанима  твога отачаства завладају Турци: и волео си и оставити трошну висину земаљске владе, па се попрскати крвљу својом, и стати у друштво небескога цара, него ли то отрпети. Тако си двоје постигао. И убио си демона и примио си од Бога венац мученички. Ни сад немој заборавити мила ти чеда, која си твојим преминућем сиротна оставио, јер од како ти оде у вечита небесна весеља, драга ти чеда обузеше многе туге и бољке, у многоме јаду свој живот проводе, јер над њима владају Исмаилћани, те нам је свима твоја помоћ од потребе. За то ти се молимо,  да се помолиш  заједничкоме владици за драга ти чеда, многим јадима спутана. И који хлеб њихов  једу, подигоше плетке велике на њих, а твоја добра у заборав бацише, о мучениче! Али ти знаш тугу и бољку деце твоје, ма да си обај свет оставио, ти ћеш као мученик имати слободу пред Господом. Приклони колена пред владиком који те је венчао, моли се, да многолетни живот у добру богоугодно проводе драга деца твоја; моли се да и без тебе православна вера хришћанска неодступно стоји, као да си и ти с њом, моли се да Бог победник  победу поклони драгој твојој деци, кнезовима Стефану и Вуку над непријатељима видљивим и невидљивим, јер ако Божјом вољом  помоћ примимо,  похвалу ћемо и благодарност теби указати. Сакупи лик својих другара светих мученика, па се са свима помоли Богу који те је прославио; подај глас Ђурђу, крени Дмитра, убеди Тодора, поведи Меркурија и Прокопија, не остави ни четрдесет севастијских мученика; у њиховоме мучењу војују драга деца твоја, кнез Стефан и Вук. Моли, да им се од Бога помоћ учини, дођи у помоћ нашу, где био да био! Погледај и на мој мали принос и прими га као да је велики, јер ти принесох похвалу не како би достојало, него колико сам малим разумом могла, па по томе и награду малу очекујем. Али ти, мој мили господине, ниси био тако малоподатљив ни за трошнога и кратковекога живота на овом свету, камо ли да би то био у вечитоме и великом  животу, који си примио  од Бога.  Мене телесно туђинку, ти си као туђинку прихватио и свачим изобилно снабдео, с тога те и молим да се за ме постараш, те да утишаш љуту буру душе и тела мога. Јефимија ти ово усрдно приноси, о свече!

Превод Стоjана Новаковића 
ПАТРИЈАРХ ДАНИЛО

(око 1350 — после 1396) 

СЛОВО КОСОВСКИХ БОРАЦА

Не поштедимо себе, 

знајући да имамо и после овога отићи 

и с прахом помешати се. 

Умримо да свагда живи будемо.

Принесимо себе Богу као живу жртву,

не као пре маловременим

и обмамљивим гошћењем наслађењу нашем,

но у подвигу крвљу својом.

Не поштедимо живот наш,

да живописан пример после овога

другима будемо.

Не бојмо се страха

који је дошао на нас,

ни устремљења нечастивих непријатеља, 

који скачу на нас.

Ако бисмо заиста на страх

и губитак мислили,

добра се не бисмо удостојили.

Ми с Исмаилћанима 

борити се имамо.

Ако и мач главу

и копље ребро

и смрт живот

ми с непријатељима борити се имамо.

Ми смо једна природа човечанска,

потчињена истим страстима.

И један гроб да нам буде.

И једно поље

тела наших с костима да прими,

да едемска насеља светло нас приме.

ИСПОВЕСТ МРТВОГ КНЕЗА ЛАЗАРА

Боља ми би похвална смрт 

неголи са поругом живот.

Ако и на образу рану и по глави мач, 

за благочашће се патих, 

но мужаствен показах се 

и с мученицима убројах се.

Гледах доње бојеве

и избројах горње почасти,

гледах мачеве

и помишљах на горње венце,

очекивах смрт

и на бесмртност помишљах.

Промена подвига 

довољно ми би за утешење.

Савремене  језичке верзије према: Павловић М. Антологиjа српског песништва. Пето, допуњено   издање. — Београд: СКЗ, 1984. С.24-26.
СТЕФАН ЛАЗАРЕВИЋ

(1374/5-1427)

СЛОВО ЉУБВЕ

Стефан деспот, најслађему и  најљубазнијем  и од срца мога нераздвојноме и много, двогубо  жељеном,  и у премудрости обилноме, царства мојега искреноме (име рекав) у Господу љубазан целов, уједно и милости наше неоскудно даровање.    

Лето и пролеће Господ  сазда, као што и певац рече, у којима и красоте многе: птицама брзо и весеља пуно прелетање,  горама врхове, и луговима пространства и пољске ширине, и ваздуха танкога дивним неким гласовима глашење,  земаљске дароносе од цветова пријатна мириса и травоносне, али и самога човечанског јестаства обнављање и веселост достојно ко да исприча?    

Ово све, ипак,  и друга чудна дела Божја, која и оштровидни ум сагледати не може, љубав превазилази, и није чудо, јер Бог се љубав  зове, као што  рече Јован громов. 

Варка у љубави нема места. Јер, Кајин, туђ љубави, рече Авељу: “Изиђимо у поље”.    

Оштро  некако и  бистротечно је дело  љубави, које  сваку врлину превазићи може.    

Љубав  Давид лепо украшава, рекав: „Као миро с главе силази на браду Аронову, и као роса аермонска, која слази на горе Сионске”.

Узљубите љубав, младићи и девојке, за љубав прикладни, али право и незазорно, да не бисте како младићство и девојаштво повредили, којим јестаство наше божанственоме пријања, те да божанствено  узнегодује. Не растужујте, рече апостол, Духа Светог Божјег, којим се знаменовасте јавно као у крштењу.    

Бејасмо заједно и близу један другоме, или телом или духом, но да ли горе, да ли реке одвојише нас, Давид да рече: „Горе Гелвујске, да не сиђе на вас ни  дажд, ни  роса, јер Саула и Јонатана не сачувасте?” О безлобља Давидова, чујте цареви, чујте! Саула ли оплакујеш, нађени? Јер нађох, рече Бог, Давида човека по срцу мојем.   

Ветрови да се сукобе с рекама и да исуше, као за Мојсија, море, као за Исуса судије, ћивота ради, Јордан.    

Еда би се састали опет, опет да се видимо, опет љубављу да се сјединимо у том самом Христу Богу нашем,  коме слава са Оцем  и са Светим Духом  у бескрајње веке. Амин!


Савремена језичка верзија према:
 
Из наше књижевности феудалног доба / Избор,  редакциjа, превод и коментари  др Драгољуб Павловић, др Радмила Маринковић. – Београд: Просвета, 1975. С. 61-62.

 [ОВЕ РЕЧИ НАПИСАНЕ БИШЕ 
НА МРАМОРНОМ СТУБУ НА КОСОВУ]

Човече који српском земљом ступаш,
било да си дошљак или овдашњи,
ма ко да си и ма шта да си,
када дођеш на поље ово,
које се зове Косово,
по свему ћеш угледати пуно костију мртвих,
те са њима и камену природу,
мене крстозначног као стег,
видећеш како посред поља управно стојим.
Да не проминеш и да не превидиш
као нешто залудно и ништавно,
но молим те, приђи и приближи се мени, о љубими, 
и размотри речи које ти преносим, 
и из тога ћеш разумети због ког узрока 
и како и зашто ја стојим овде, 
јер истину ти говорим, 
ништа мање од живога, 
да ћу вам изнети у суштини све што се збило. 
Овде негда бејаше велики самодржац, 
чудо земаљско и рига српски, 
звани Лазар, кнез велики, 
побожности непоколебими стуб, 
доброразумља пучина и мудрости дубина, 
огњени ум и заштитник странаца, 
хранитељ гладних и миловање ништих, 
скрбних миловање и утешитељ, 
који воли све што хоће Христос, 
коме иде сам по својој вољи 
и са свима својим безбројним мноштвом, 
колико је под руком његовом. 
Мужеви добри, мужеви храбри, 
мужеви, ваистину, у речи и у делу 
који се блистају као звезде светле, 
као земља цветовима шареним, 
одевени златом и камењем драгим украшени, 
многи коњи изабрани и златоседлани, 
сведивни и красни коњаници њихови. 
Свеплеменитих и славних 
као какав добри пастир и заштитник, 
мудро приводи духовне јагањце 
да у Христу добро скончају 
и приме мучења венац 
и вишње славе учесници буду. 
И тако сложно велико безбројно мноштво 
скупа с добрим и великим господином, 
добром душом и вером најтврђом, 
као на красну дворану и многомирисану храну 
на непријатеља се устремише 
и праву змију згазише 
и умртвише дивљу звер и великог противника 
и неситога ада свејадца, 
велим Амурата и сина његова, 
аспидин и гујин пород, 
штене лавово и василсково, 
па са њима и не мало других. 
О чудеса Божијих судбина, 
ухваћен би храбри страдалац 
безаконим агаренским рукама 
и крај страдању добро сам прима 
и мученик Христов постаје 
велики кнез Лазар. 
Не посече га нико други, о љубими, 
до сама рука тога убице, сина Амуратова, 
И све ово речено сврши се 
лета 6897, индикта 12, месеца 15, у дан уторак, 
а час је био шести или седми, 
не знам, Бог зна. 

ГРИГОРИЈЕ ЦАМБЛАК

(око 1364—1419/20)

ЖИВОТ И ПОДВИЗИ СВЕТОГА ВЕЛИКОМУЧЕНИКА МЕЂУ ЦАРЕВИМА СТЕФАНА СРПСКОГА КОЈИ ЈЕ У ДЕЧАНИМА, НАПИСАО ГРИГОРИЈЕ МОНАХ И ПРЕЗВИТЕР, БИВШИ ИГУМАН ИСТЕ ОБИТЕЉИ

Месеца новембра 11.

Благослови, Оче!

Беше и овај великога и најславнијега народа српскога. Не само да је војничким силама превазилазио друге народе, и да је наткриљивао околне славом и богатством, лепотом места и величаством, но се красио и хвалио најблагочастивијим и најмудријим царевима, са којима је чак био у љубави.

У спису сетих се по имену оснивача царства. Јер као неки узрочни корен по рођењу и по царству био је Симеон тривелики, Симеон, који је у царевању угодио Цару свију, Симеон, који се спустио са висине царства и заволео велико монаштво, Симеон, добри војник великога војводе, који се не обвеза валима живота, но постаде угодан војводи, Симеон, ваистину друг ономе Богопримцу, а мислим и већи – јер уколико је благодат већа од сенке закона, утолико су и служитељи благодати већи од тајника сенке.

Корен добра, дакле, као што рекох, Симеон, остави царству довољно наследника, од којих је сваки у своје време власт примио.

Нису узмућивали цркву јеретичким валима и јелинским лакрдијама и баснама као синови и нећаци Константина Великога, но су благочастиво и богомудрено и богољубазно управљали војском и осталим урученим стадом.

Почињући повест о великомученику и цару, усрдно молим богољубазне душе ваше да пазе на оно што се предлаже. И ако што буде непотпуно, молим вас да ме удостојите милости. Други друкчије причају и сваки од ових хоће да утврди своје. А ја уздајући се у мученика, не исповедам благодат ни овима ни онима, но се уздам у помоћ онога, чију повест похвалнога живота наумих да испричам.

Милутин, који је четврти после великога Симеона, рађа Стефана, велики стуб побожности и венац царства. И већ до свога пунолетства много времена беше провео обрадован и светао ка свима, поучавајући се увек страху Господњем, и њиме уклањајући се од свакога зла, и многа мужевна добра дела изврши од младости. Беше доброприступан ка онима који говоре, тих речима, милостив према страдалницима, а толико се гнушаше гордости, да таквога није хтео ни погледати. Зато се срца и разуми свију распаљиваху у љубави према њему. И сав се беше начинио помоћником Вишњега и ка Њему јединоме гледаше.

Али како пострада? Подиже завист ђаво који увек мрзи добро. А извршилац таквог служења била је његова жена. О моје сузе, што женска превара савлада прародитељеву у рају велику мудрост! Шта овде није хтела завист учинити ревнима?

Чујте. Долази царица к цару показујући тужно лице, неукрашен и необичан наступ, рони сузе и унутрашњим пламеном пресеца глас. И, да укратко кажем, подиже оца на ослепљење првороднога сина, ваистину слична Исаку добрим покоравањем и послушношћу.

А он не да није знао за оно што је смишљано о њему, но су га многи од кнезова и велможа тајно учили да се са множином војника уклони у неку од тамошњих земаља, и да избегне од преваре, која је смишљана против њега, и да се одене савршено у сведржање царства, али није хтео ове послушати, судећи да је боља Божја брига о њему, која бива свакоме на корист, који су себе сведушно поверили његову човекољубљу него ли савет и помоћ људи и остајаше даље држећи се правде и незлобивости, оградивши себе милостињом и молитвама, говорећи: “Владико свију и Боже, једини створитељу видљивог и невидљивог створења, знаш срца створених, унапред знаш сва њихова бића. Човечја мисао исповедиће Ти се, и остатак мисли поверава Ти се. Види да ли у срцу моме има неправде, види да ли је у мени пут безакоња. Боже, који праведно испитујеш и срца и утробе, види да ли је истина оно за шта ме оговарају, и суди праведно, и утишај срце родитељско које се ожесточило неправедно против мене, и преобрати стремљење које се диже на миловање милости, Ти који си при Јестири укротио гнев Асуиру цару мидијском, који се испољио. Спаси, дакле, мене, Свевидећи Владико, мене који сам у беди и који сам близу да поднесем неправедни суд, а оца мојега и цара одврати од зазорнога и порочнога дела. Јер Ти храброшћу изводиш оковане и Твоја мишица је бескрајно силна, многоопевани цару”.
Тако је храбри Стефан поверавао тесноту срца свога јединоме Богу, полажући у Њега сву наду на спасење. У царским дворима хођаше побожно и у добром реду, показујући радостан свима природно владање. Стој пред оцем имао је некако смеран и уистину својствен начин. Но ућута сила промисла на такву намеру да буде искушан неправедном раном и да се венча праведним венцем од животвореће руке онога чији се трудови и знојеви уистину не могу упоредити ни са киме.

А шта је било даље? Надвлада женска превара достојна жаљења и приче за сузе, победи се царева премудрост женским сплеткама, поклони се очинска мудрост женској слабости, угаси се родитељска топлота женском бестидношћу! Праведни би ухваћен неправедно, незлобиви љутом замком, милостиви немилостиво, и, о ружног дела, би лишен очију!

Да ме неко од оних који нису добро слушали не разуме криво, слушајући ово, да Стефана, дакле, хвалим, а тога достојног хвале и светога да нашим речима бешчаствујем. Нека не буде такве неумесности. Јер Стефанова оца као благочастива и борца наше праве вере имамо међу светима и клањамо се његовим моштима непропадљиво сачуваним и целивамо их примајући освећење, и молимо га да посредује за нас ка Владици, јер због многих савршенстава има смелост ка њему. Него изобличавамо женску сагласност са ђаволом, а и подлеже малом укору, што је послушао њу. Предаде суду немилосрђа првороднога, који је такав био, као што Соломон каже, јер рече: “Син премудри весели оца”.
Али ни због овога не треба да му зазру они који добро разумевају. Јер и Велики Константин и први хришћански цар, толики и такав, ма колико да је био у побожности и природној премудрости, верујући лажним речима лукаве жене, и уби сина својега Приска, који је био добар и благ муж, а затим када је после сазнао да је ова слагала, и њу уби судом праведним.

Видесте ли, вазљубљени, лукавство жене? Чусте ли њихову превару која лако вара? Зашто такови и богопросвећени и премудри Константин није видео њезину злу замку пре синовљева убиства? Јер када би ово знао, не би осудио најљубазнијега, но ту саму из које ђаво бесеђаше. Но, увидео је касније, када кајањем ништа не могаше помоћи, нити беше могуће ускрснути сина, и није видео одмах оно што су разумном оку прикриле лукаве речи зле жене, но је после убиства познао шта је учинио.

Исто тако пострада и Адам, јер знађаше да је добра послушност коју заповеди Господ, а да је непослушност зла, јер беше премудар, као дивно дело руку Божјих, одликован душом словесном и умном, и знађаше добро и зло. Али види злога саветника како прво жену улови, а женом Адама савлада да се дотакне забрањенога дрвета. И што пре знађаху од природе непослушности да је зло, ово делом навикоше покоривши се зломе савету.Многе друге такве и многобројне примере из божанских списа знају они који се овим занимају, а ми ћемо вратити реч на повест.

Овако, дакле, Стефан претрпе ово жалосно лишење вида, а место где се ово догоди беше звано Овче поље, где беше и молитвени храм великоме архијереју Христову, Николају.

Када је страдалац љуто изнемогао до краја и лежао скоро мртав, пред зору једва је мало заспао. И виде мужа који стоји пред њим. Имао је свештенолепни изглед, украшен светитељском одеждом, а светлост благодати сијаше на лицу мужа. Носећи на десном своме длану оба његова извађена ока и говори му: “Не скрби, Стефане. Ево на длану моме су твоје очи”.И говорећи ово показиваше му оно што носи. А он као мислећи рече њему: “А ко си ти, господине мој, који за мене чиниш толику усрдност?” А онај који се јавио рече: “Ја сам Никола, мирликијски епископ”. Уставши, дакле, из сна, узашиљаше Богу благодарења смерним срцем и његову угоднику. А осећаше и неко немало олакшање болова.

Затим је одатле био послан у Константинов Град у заточење, заједно са своје двоје деце која беху у другом младосном узрасту. И би заповеђено од тадањег цара Андроника Палеолога, да пребива у обитељи Бога свију и Сведржитеља, завештавши да нико други к њему не долази да беседи, осим игуман обитељи и онај коме он дозволи. И тако пребиваше храбри усрдно подносећи невољу заточења, овако у себи увек јављајући: “Трпи, Стефане! “У трпљењу вашем стеците душе ваше” – рече Господ. А и у Премудрости је писано: “Као злато у пећи искуша их напастима, и као жртву свеплодија прими их”. И никако не престајаше, благодарећи, помињући речи апостола који говори: “И бивајте благодарни”. И често се мољаше и чињаше многа коленопреклоњења. А када су се братија скупљала на молитвено правило, он се први налажаше, стојећи непомично до свршетка богослужења, тако да су се и сам настојатељ и сва братија дивили његовој бодрости и ревности. И због овога био је од свију љубљен и вољен, и према њему показиваху сваку пажњу. И често к њему бесеђаху, примајући немалу корист, пошто им је он много изговорио из Писма о издржљивости. Уз то усред говора привођаше и апостола који учи да су недостојна страдања садашњега времена према будућој слави која ће се у нама открити од Бога, и “уколико спољашњи наш човек овештава, утолико се унутрашњи обнавља”. Тако он своја страдања стављаше у други ред, имајући на уму корист братије која долази к њему, а онима који имају велику смерност речима даваше многе поуке. Њима олакшаваше болове од испосништва.

Таква дела не осташе непозната самодршцу, него и он беше чуо за похвално живљење овога мужа. И сав беше у удивљењу, обилно обасут царевом љубављу, тако да га је често позивао к себи у царски двор због користи да са њиме говори и с њим обедује. Јер таква је врлина, да вуче к себи оне који воле доброту, а чини да је се стиде они који воле зло.

А ђаво тада, који је у разна времена узмутио Цркву разним јересима, не трпљаше што је Црква имала велики мир и што је Христово стадо пасло на паши побожности. Но изнесе некога Варлаама, начелника акиндинатске јереси и покварености, и испуни се од њега црква многим метежом, имајући са собом многе једномисленике а уз то једнопогибељнике и ученике неумесних заповести, који дакле Јединосушно развраћаше по Арију безумноме; а Духа Cветога хуљаше по гнусноме Македонију; па и Преображење Владичње – које је истинито било на Гори Тавору, да покаже пред светим Cвојим апостолима и ученицима славу Cвога божанства, а тада престави Мојсеја и Илију неисказаном Cвојом силном влашћу, уверавајући ове да као Бог ради нас поставши човек влада живим и мртвима, Oн свестрадални – учаше да је привиђење, а не истинито. И многи следише његову јерес, а православни део беше у невољи. По целом оном царском граду чињаху се устанци и буне и раздори. Једни су се, дакле, прикључивали злославнима, а други су се противили и њих оптуживали.

А тадањи управитељ цркве, ваистину међу светима Атанасије, сазва сабор, на коме беше и зломудрени Варлаам са својим злославним пуком. Сабор утврђује Једносушно, као што завешташе и оци у Никеји, што после њих утврдише сви дотад васељенски и месни сабори, а изјасни да је истинито било свето Преображење Христа Бога нашега. А Варлаама са дружином његовом, који се није хтео покорити, предаде анатеми и изагна га из саборне цркве. Варлаам, дакле, би као посрамљен и до краја потучен, но као змијски реп још се кретао. Затим се затвори у нечисту своју ћелију не излазећи и ућута на време, пишући развраћене заповести против цркве, и оштрећи богоборни језик против православља. Затим напрасно скочивши слично дивљем магарцу, смућиваше благочастиве. И овај многе, како међу људима, тако и међу женама, гурну у погибао. Па и онима који су у царским дворима и самим евнусима који су цару служили, даде отрова смртоносне своје јереси, и, просто, замало не пође за њим цео град.

Пошто је ово тако било, цар по своме обичају призва к себи Стефана, и много су говорили о спасењу душе и о царском управљању. Узевши реч богодухновени Стефан рече: “Изгледаш ми, о моћни, да хоћеш у свему да будеш међу царевима доброугодан Богу и Цару царева, царским управљањем, чиновничким и војничким чиновима, кротошћу, смерношћу, правосуђем, истином, премудрошћу, превазилазећи многе цареве који су пре тебе били. А не знам, о Богом венчани, како у једном грешиш, што је глава васељене и круна царства, због чега апостоли васељену оптекоше и приведоше човечанство правој вери у име Оца и Сина и светога Духа, због чега мученици не поштедеше тела ни крви, а то је побожност”. А цар ће њему: “Како мислиш да грешимо у погледу побожности? Говори, о најизванреднији од другова и браће!”

И Стефан рече:  “Јављено је у Св. Писму, о царе, када пастир превиђа улаз вучји у стадо, и не одгони овога, такав је звер и он, макар да и пастира носи име. Јер не прибављају имена поштовања делима, но дела прослављају имена. А онај који може да оставља злославне а да их не гони, сматра се од оних који добро мисле да је злославан. Није праведно ни подобно, о најсветлији међу царевима, да ти, који си одликован царским престолом и који си постављен од Христа да будеш пастир толиком стаду, да држиш његове непријатеље у граду; но треба да их одгониш као вукове који упропашћују душе, и да појеш са Давидом: “Омрзнух, Господе, оне који те мрзе” и “растопих се због твојих непријатеља, савршеном мржњом омрзох их и постадоше ми непријатељи”. Немој ове никако остављати у пределима Богом дароване ти области. Ако ово учиниш, умирићеш црквене раздоре и дароваћеш православнима дубоки мир, увеличаћеш скиптар царства и бићеш истинити цар истинитим хришћанима, а као истинити пастир примићеш награду од општега Владике, непролазно тамошњега царства”.
Када је ово чуо самодржац, задивио се речитом разуму мужа и рекао да је велика премудрост његова, тако да је благодарио и хвалио Божјега човека, и рекао неким својим слугама са удивљењем: “Велики муж је велик у разуму, а нарочито многовидећим очима, иако су му телесне затворене”.И одмах заповеди да му доведу Варлаама свезана, а да се изагнају његови једномишљеници из града и да их не примају градови и села његове државе.

Када је овај сазнао што је заповеђено, јер неко од дворјана његове јереси јави му убрзо, и ушавши у лађу, побеже у Рим. А злочастиви његов скуп био је из средине истребљен. И тако је Бог саветом свога угодника очистио земљу народа свога, а црква је добила велико и непоколебиво умирење, и сви грчки скиптри.

Таква је била Стефанова ревност за побожност, таква је била мржња према јеретицима, таква вера ка Христу. И када је у туђој земљи и заточењу дисао таквом ревношћу према православљу да је и цара подигао на изгнање јеретика, и који је тако био снажан у Христу који га крепи, шта ли он неће учинити када буде имао државу у својој вољи?

Од тада је цар Стефана, љубитеља врлине, још више љубио и дивио му се. Присан је био и самом патријарху и целом црквеном чину, па и велможама и старешинама града, јер смерношћу и говором привлачаше срца свију, тако да када би само ко говорио са њиме, сматрао би за велику награду.

А нека благодет сијаше на лицу мужа, а љубав је све к њему привлачила. Јер такво је лице оних који су чисти срцем, као оних који гледају Бога мисленим очима и испуњавају се неисказаном радошћу, и отуда лице добија зраке светлости. О овом мислим да и Соломон каже: “Када се срце весели, цвета лице”. Јер он, блажени, сматраше лишавање очију као просвећење, а заточење као велику утеху.

А увек се жураше ка Божјој љубави, и често молећи се из дубине душе уздисаше, тако да је утицао на онога који га слуша ка умиљењу и сузама, и што је још чудније од обичнога му дела и што је Богу изнад свега пријатно: милостиње не остављаше. Од онога што му цар даваше и они око цара, мали остатак од овога остављаше себи, ради најпотребније потребе, а остало предаваше у руке игуману да разда онима којима је потребно.

Када је овај био у овим приликама, неко од благородних његова отачаства, познат му од почетка и љубим, прешавши у памети његове прве обичаје и сетивши се љубави, осећаше бол у души. И узевши немали део злата, и положивши у недра највернијем слузи и у уши његове много наручивши, посла у Цариград, заповедивши да то однесе Стефану. И овај дошавши донесе послано и поручене речи, уједно много утешне и милостиве да су могле и само камено срце натерати на сузе. А он уставши и подигавши руке у висину, помоли се за онога делатеља непромењене љубави, и даде благодарења. Затим призвавши игумана, даваше му у руке принесено, да га раздели ништима на утеху. А када га је онај молио да неки део остави ради потребе, није хтео, овако одговарајући к њему: “Ово, часни оче, нисмо ми стекли, но – као што пише Давид – Онај који отвара руку Своју и који засићава свако живо биће милошћу. Он посла ово на потребу Својим људима који оскудевају. Да је Бог хтео да ме тамошњим храни, не бих по Његовој пресуди овамо стигао. Но пошто је тако било угодно божанскоме промислу, довољно и изнад наше мере је оно што нам се налази без труда”.
Такво и много више рече игуману и, ништа не оставивши, предаде њему у руке оно што је донесено. А младића који је донео, задржа неко време и посла га ка свом господару, моливши много и благодаривши обилним сузама, рекавши томе и ово ка оном похвалноме другу: ”Ако хоћеш опет што да ми пошаљеш, молим твоју усрдност према мени, раздај тамо онима којима то треба, јер мене она сила која ме је овде довела, обилно храни”.
Шта је било даље? Већ се свршаваше пета година његова пребивања тамо, и дошла је часна успомена чудотворивога оца Николаја. Свеноћно бденије вршило се по уобичајеном уставу обитељи, и беху запаљене многе свеће и кађење. Стојаше и Стефан на одређеном му месту, уздишући из дубине душе и молећи се скрушеношћу срца. А када седоше по обичају и када је на средини требало да се прочита житије и уједно чудеса овога великога оца, од напора великога седе Стефан за сто и задрема. И угледа очима срца свога онога божаственога мужа који му се раније јавио. И овај заставши пред њим рече му: “Сећаш ли се што сам ти пре рекао јавивши се?”

А он као павши на земљу говораше да га познаје и да је велики Никола, а да се не сећа шта је рекао. А он, милостиви, рече: “Рекох ти да не тугујеш, јер у мојој су руци твоје зенице и ове показах теби”. А он изјави да се сећа тога и припаде ногама светитељу да моли милост.

А онај који се јавио рече: “Оно што ти тада рекох, сада сам послан да испуним”. И када му даваше вид, подиже га и учини крсни знак на лицу, дотакавши се крајевима прстију очију, рече: “Господ наш Исус Христос, Kоји је слепоме од рођења дао вид, дарива и твојим очима првашњи зрак”. И онај, дакле, постаде невидљив, а овај Стефан се престраши. И дошавши к себи –  о неизреченога ти милосрђа, Христе! –  гледаше као и раније. И тако узевши палицу, као што пређе хођаше, на исти начин изађе из цркве.

Када је био у ћелији, на земљу павши, много часова сузе изливаше од новодарованих оних зеница. Приносећи сузне дарове ономе који их је дао, бијаше се у прса, сматрајући себе као земљу и пепео, и говораше да је недостојан таква доброчинства, а да је достојан многих мука и казни, јер такови су свети, када се удостојавају највећега, тада мудрују најсмерније. А када је довољно суза пролио, закривши очи убрусом, помоћу палице опет дође у цркву, стојећи по обичају. И тако се утаји од свију премудрим умишљењем, и нико не познаде да има силу вида, до дана када га изабра Бог да царује правдом и постави га као пастира своме отачаству.

О чему смо напред говорили, вратићемо се да наставимо повест.

Када прође немного дана иза тога чудноватог прогледања, најмањи његов син разболе се тешком болешћу и у мало дана умре. А он не учини нешто нелепо од своје благородне душе, не пружи руке ка власима главе, не испусти недостојан глас, не проговори нешто некорисно, но само довољно суза проли попустивши природи, јер се не могу задржати. А када срце изнутра пробадаху стреле природе, пројави глас блаженога Јова:  “Господ даде, Господ узе”. А када овога гробу предаде, подигавши руке на небо, рече: “Теби предајем, Владико, дете.  Теби послах дете,  и спаси ми се од сада и довека.  Теби поверих дете, и више у мени нема ниједног јаука.  Благодарим и славим Tвоје човекољубље,  Промислитељу добри,  што си изволео примити плод моје утробе  који још није искусио зло”.  Ове и друге благодарствене речи изрече о детету, тако да су се сви који су слушали веома дивили његовој великодушности и премудрој речи. Ово је, дакле, тако било.

Од тада проведе две године овај нови Товит, превазилазећи претруђене мужеве који су у обитељи провели много времена, сузама уједно и смерном мудрошћу, подвизима и другим што припада монашком животу. Но онај који Јова предаде ономе који га је молио на толико и такво страдање и лишио синова и кћери, и просто свију домаћих, да би овим посрамио ратника који увек завиди светима, да њега покаже као светла победитеља и да њега после ране опет узведе на највеће, све му даровавши двоструко, тако узводи и овога свога веначника, пошто је искусио различна страдања и у таквим и толиким бедама показао се трпељив и љубазан. Пошто не испусти ни малу неку реч негодовања, опет га дарова своме отачаству.

Зато се, о најсвештеније послушалиште и богоизабрани људи, молим вашој љубави, чујте како се врати у жељено своје отачаство, и на који начин дође у царски чин.

Шиљаше самодржац Грка своме зету, српском цару, посланике да му пошаље помоћ војске, јер Агарени тада све јужне крајеве покоривши, са великом множином иђаху на источне, и цар беше сав у подвигу, и већ подизаше рат против варвара. Изволи, дакле, он да са онима пошаље и настојатеља манастира Пантократорова, као мужа речита и искусна у свему. А када су, дакле, дошли цару српскоме, што Самодржац беше заповедио даваху, и многе части и дарове примаху. Наједном цар, призвавши насамо онога часнога оца, питаше о сину Стефану. А диван онај рече: “Питаш ме о многострадалном и другом Јову, о царе; све твога царства недостојно је, макар године живота твога биле и на десетине хиљада, према ништети Стефановој. Њега стече наш манастир као неку многоцену ризницу; не само ми, но и сав онај царствујући и славни град”. И причаше му о многим добрим делима мужа и о непорочном животу, и како премудро подиже самодршца да изагна јеретике. “И знај, рече, колико си самодршцу користио, толико си себе оштетио. И ако ћеш послушати мене, који те добро саветујем, врати с чашћу себи онога који је виши од човечанске части”.
А када ово чу она милостива душа, отачаски осети милосрђе, јер таква је веза природна и не кида се осим смрћу, но се протеже јаче. И изливши довољно суза и уставши клањаше се мужу, и исповедаше благодат говорећи: “Нека буде како Бог хоће, часни оче, као што си заповедио”. Затим убрзо спремивши оне који су хтели ићи с њиме, посла цару у Византију, молећи да пошље Стефана к њему.

Самодржац се обрадова због овога, и овога дозвавши к себи грљаше, целиваше са сузама и отпушташе, и многе дарове даваше. А он даровано му од цара, све даваше манастиру у коме беше пребивао. И када полажаше на пут из манастира, чудни онај настојатељ и уз то обични монаси са множином братије са сузама овога провађаху, и када је он одлазио, мислили су да се растају са душама. И тада се испуни на њему оно пророчко: “Незлобиви и прави приањаху ми”. Примивши коначне молитве од њих и њима мир оставивши, пође на пут за оним који га је водио напред.

Путовавши довољно дана, стиже у отачаство и када дође на место где је цар тада пребивао, по његовој заповести дође к њему. А он као отац примио је доброга сина и са сузама целивао, и рече му речи пуне утехе, молећи са истинитом смерношћу опроштај за оно што је њему учинио. А шта је чинио подражатељ Христов? Примљен добрим речима, тешио је царево ридање и себе је сматрао кривим за оно што је поднео, јер служитељ Божји рече ово: “Оче, заповеђено ти извршио си, јер није преподобно ни праведно да ко не послуша када Бог заповеди, пошто ти ниси узрок ни моме рођењу на свет, када Он не би дао. Зато смо, оче, – рече – обојица дужни да благодаримо Ономе који је тебе хтео да спасе служењем царства, а мене да удостоји милости губитком вида”.

Цар се овоме удиви, и чуђаше се разуму мужа, а стиђаше се његове несравњене врлине. Затим мало дана оставши, би послан од цара и уједно оца са многом чашћу да пребива у неком диоклитијском месту, пошто су му приношене обилне потребе на свако угађање. А он сина, који је дошао с њим од Константинова Града, предаде га његову деду.

Од тога времена богољубазни Стефан постаде већи у љубави Христовој, и храњаше се у души неком божаственом сладошћу, и имађаше добре наде у свему.

Када је прошло много времена и када је требало да се изврши божаствена воља, дође цару напрасно нека болест, и када се осећаше зло и да неће више живети, заповеди да буде однесен у свој му манастир, где оставши мало дана, остави живот, и ту би погребен у од њега сазданом манастиру, месту званом Бањска, због топлих текућих вода, а црква која је тамо, посвећена је првомученику Стефану. А када је цар издисао, многи су брзо притицали ка Стефану, и јављали му што се догађа. А он мишљаше да је то превара, јер не беше тако лак на измену, од чега многи страдају због лакомислености. А када сазнаде да је очева смрт истинита, одмах бацивши убрус од очију, показа се онима који су се скупили светао лицем, а још светлији очима, и препаса се на достојно му српско царство. И пошто се такав глас свуда раширио, један другога не стижући ка њему течаху, а и војништво безмало све, и велможе које су у савету. А чиновници и који су над царским данком постављени, ови сви текући припадаху к његовим ногама, и одаваху царске добре хвале. А он све грлећи целиваше и говораше им речи пуне користи а уједно и премудрости, и некако полагаше у њихова срца неку силу усрдности. И беше вољен и жељен од њихових душа, и окружаваше га велика множина оних који носе оружје.

Када је Стефан био у овом и када се крепио и узвисавао Христовом силом, и када су сви његови поданици имали велико смирење, Константин, брат његов од друге матере, сакупивши довољно војске, а призвавши још и од околних предела не малу помоћ, иђаше на њега, и пославши заповедаше да се брзо уклони с царства, јер говораше: “Када се кадгод чуло, да слепу човеку приличи царство”.
А када је ово чуо, и пошто је имао спремљену војску, заповеди да се скупи, и рече:

“Не приличи пре поћи на рат док не одам оном који началствује црквама достојно поклоњење”.  И иза тих речи тамо пође. А срете га онај који је светитељствовао, тадањи архиепископ, са многом радошћу и царском чашћу, Никодим звани, и Христов ученик ваистину по првом Никодиму. А када су били у цркви, архијереј узевши рукама круну царства, венчаваше његову часну главу, показавши га као савршена цара свим илирским народима. Затим уставши отуда, иђаше на борбу.

А када се приближише обе војске, милостива она душа осети милосрђе према брату, и овако му послање написа: “Стефан, милошћу Божјом цар Срба, веома жељеноме брату наше државе, Константину, поздрав. Што се мени догодило, према Божјем промислу, који све добро удешава, сам си истинито чуо. А сада опет знај, да ме је Бог помиловао и постављен сам као цар отачаском уделу, да страхом Божјим и његовом правдом владам народом као оци наши. Зато престани са оним што си почео, дођи да усрдно видимо један другога и прими друго достојанство царства, као други син, а не ратуј са туђим народима на своје отачаство, а довољно је мени и теби у толикој ширини земље живети, јер ја нисам Каин братоубица, но Јосифов друг братољубац. Његову реч јављам сада теби, као он тада ка браћи: “Не бој се, јер ја сам Божји. Ви савећасте о мени зло, а Бог савећа о мени добро”.

Овако дакле Стефан. А он нимало не послушавши, спремаше војску за битку. И када су се судариле обе стране, би побеђен онај који је пошао да чини неправду. И падоше многа тела једнородних, а многи се одлучише на бекство. И сам Константин паде јадно, добивши такву награду за своју лудост, а његови људи се склонише к Стефану.

А шта је било после овога са блаженим мужем? Даље је имао све у рукама, и нико се није смео противити, но сви околни слаху кнезове са многоценим даровима као молитвенике и мољаху да живе са њиме у миру, и склањаху се под његову руку, и мољаху да им заповеда као слугама, и обећаваху му сваку добру покорност.

А он, уколико се велико царство ширило и множило, утолико је носио смернију мисао у смерном мудровању, често постељу мочећи сузама, не само у ноћи, као што пева пророк, но и свакога дана савест омиваше сузама, називајући себе, по Давиду, црвом, а не човеком, и земљом и пепелом, по Јову. Јер не постаде роб женским сластима као Соломон, нити погуби војску царства као млади Ровоам, нити прогна пророке као Ахав, нити се дрзну бесловесни на свете као Озија, но штавише напротив овима савијаше пред архијерејима висину царства, а свете часно поштоваше великим страхом и побожношћу. А остало све по чину и богоугодно управљаше. Такав беше увек спомињани Стефан.

Пошто беше лепо да он има и помоћницу ка богољубазним делима, онај који у свему промишља њему корисно, изабра такву мужу достојну, која од града солунскога од царскога корена будући дође на царско, блажена Палеологина.

А Господ чини и ово прослављајући својега угодника, јер у свима његовим годинама земља издаваше велико обиље плодова, тако да су се сви околни чудили његовој држави, тако да су и многи из далека остављали своја отачаства и тамо прелазили. А хришћански рог расташе и црквено беше добро управљано, а све царско беше по чину. Војништво беше страшно непријатељима само када чују за њега, а добронарочити Стефан сијаше као неко сунце због свога живота који се сијао врлинама.

Беше, дакле, љубљен душама свију, и диван разуму свију, чинећи, дакле, друга богоугодна дела, а милостиње шиљаше свуда као неке зраке. Јер слушаше што је писано: “Милостиње хоћу, а не жртве” и “онај који је милостив ништему, Богу у зајам даје”. Довољно их примише Египат и Александрија, свештена Гора Синајска, где Бог некада стаде са славом, дајући људима закон, Јерусалим и сва Палестина, Константинов Град и Тесалија, а нарочито много благо добио је манастир Сведржитеља, па и света Гора Атонска обилно поцрпе његова добра дела. Али довољно је о томе.

Пошто је божаствени крепко држан неисказаном жељом, то увек имађаше на срцу мисао: “Шта ћу дати Господу за све оно што ми даде?” Изволи зидати храм у славу Христу Сведржитељу, и ту положити сву своју усрдност.

Обилазећи многа и различна места по целој својој области, тражаше прикладно за такво дело. И нађе неко место у пределима хвостанским, звано Дечане, и када ово добро сагледа, многим сузама благодарио је Бога, и обративши се к велможама који су с њим, рече: “Колико је страшно ово место, ово није ништа друго, но дом Божји – као што рече Јаков”. А они рекоше: “Слушасмо пророка најсветлијега међу царевима где говори у псалму ка Богу за цара: “Жељу срца његова дао си му и ниси га лишио воље усана његових”. А сада то видесмо на самом делу”. А цар к њима с радошћу: “Шта друго да више желим, о изванредни богољубазних другова, моја усрдност се саглашава са овим местом”. И тако са речју заповедаше да брзо дођу каменосечци и да се поставе од поморских градова начелници здања тога.

А сам, поставивши шаторе, ту пребиваше дивећи се красноме месту, јер лежи на највишим местима, сачишћено сваким дрвећем, многогранатим и многоплодним, а уједно равно и травно, а одасвуд теку најслађе воде. Ту извиру велики извори и напаја га бистра река, чија вода пре укуса даје велико руменило лицу, а после укуса велико добро растворење телу, тако да се нико не може наситити насладе воде. Са западне стране затварају га највише горе и њихове стрмине, и отуда је тамо здрав ваздух. Са источне стране овоме се приуподобљава велико поље, наводњавано истом реком. Такво је дакле место часно и достохвално за подизање манастира.

Прво около подиже град, довољно дуг и широк, утврђен честим кулама, а врата манастира наспрама црквеног лица мало се клоне ка јужној страни. А поврх ових подиже превелику утврђену кулу, тако да је по висини равна црквеном врху. А по зидовима града около прилепљене су ћелије иноцима, као нека птичија гнезда, чему доликује реч пророка: “Бих као птица која се усамила на зиду”. А начини велику трпезарију, по здању највећу, уметништвом делатеља, кухињу и пекару, устројене у пространство. Па начини и игуманију, неко чудно дело и повести достојно, и саздавши све по реду и у лепоти, покрива многим оловом. А посред свега овога он подиже добролепни и боголепни храм, који унутра има велику дужину и ширину, а висину толику, да се умарају и очи оних који гледају. Држе га стубови од мрамора извајани, и ишаран је разним сводовима. А споља састављен је многочудно од углачаног мрамора, црвенога и уједно белога. И камење једнога са другим сачлањено је дивно и најуметничкије, тако да изгледа да је лице целога онога храма један камен, предивно састављен вештином да изгледа као да је срастао у један, који се јавља у неисказаној некој лепоти, тако да се велика благодет сија онима који гледају, и увек лепота камена и величина даје храму највећу красоту, пошто је савршено извајан камен, на достојнолепност онима који су га учинили. А златне и сребрне сасуде, и свештене одежде и свилене тканине, које су имале бисере и драгоцено камење, не могу их ни описивати.

Толики и такав храм саздавши, предаде Богу Сведржитељу. Затим дозва и равна анђелима настојатеља онога братства, по имену Арсенија, мужа остарела у врлинама и довољно изнуреног испосништвом. Приложи манастиру многа села и приходе по различним местима своје области за потребе братији, као што и до данас стоји и у премудрој његовој хрисовуљи, показујући његову жељу и усрдност к Богу, и ово све њему уручи.

Затим подиже и цркву од основа добром посетитељу великоме Николају, близу манастира споља, за свагдашње слављење његово. А и унутра у манастиру, с јужне стране великога олтара постоји други олтар у част и славу овога светога оца. Ово је дакле овако изгледало.

Други изненадни подвиг снађе цара, јер бугарски цар Михаило, узневши се многим успесима и славом царства, подизаше се на српску државу и жураше се да је покори. А велика је била, дакле, његова војска, сакупљена од различних народа, а призвавши још и немалу помоћ Гота, који су живели с оне стране Дунава, иђаше подобно мору које се таласа. И што је у уму смишљао, то се журио да делима изврши, гледајући толику множину која се не може избројити.

А Стефан сазнавши за ово из писма, смути се, што беше разумљиво, и посла да се скупи војска која ће ићи за њим, а сам се жураше, уколико је могуће, да га претекне са сином Стефаном. И када је био на месту такозваном Велбужду, које припада к Сардикији, ту обе стране угледаше једна другу, и наши беху веома мали, а множина њихова, тако као када би неко рекао пет на тисућу. Посла, дакле, најхришћанскији Стефан бугарском цару да буде измирење, говорећи: “Зашто се трудиш да погубљаваш родове бугарске и српске, јер део твога наследства који ти Бог дарова, имаш у рукама. Буди задовољан са својим, да ти добро буде, а не жели друго, што Бог другима дарова, јер долазиш у сукоб са Богом, као онај који смућује и ратује оно, што је од њега добро раздељено. А ако си толико ратоборан, оружај се против варвара, а не на Христов народ, чији сам ја по његовој благодати пастир, који те уз то није ничим увредио. Помисли колико крви има да се излије, колико матера ће остати без деце, колико ће се телеса са обе стране изложити птицама и зверовима на храну? Колико ће због њих бити истраживања ономе који је ове бесловесно погубио, а који је оставио оне који су далеко од нас да мирују? Сам имајући подобно, обрати се ка својима, јер они који се журе да уграбе туђе, изгубиће са овим и оно што мисле да сигурно држе, пошто тако суди свевидеће око”.
А он чувши ово и рикнувши као звер, испуни великим метежом предстојеће и подизаше језик непобожности и претње против Стефана и на крају рече: “Ако не дође до ујутро кад се сунце јави са истока, и ако, пошто падне, не поставим ногу наше непобедне државе на његов врат, то ћу пославши довести га свезана бешчасно, и после других многих и великих мука, предаћу га најсилнијој смрти”.
А шта Стефан када је ово чуо? О, благородне душе! О блажене наде! Из дубине уздахнувши, рече: “Господ ми је помоћник и не убојим се, што ће ми учинити човек. Господ ми је помоћник и ја ћу погледати на непријатеље моје”. И дозвавши војводе заповеди да се уређује војска и да се спрема за борбу. А сам у своме шатору стојећи, мољаше се, подигавши своје непорочне руке к Богу и Њега призиваше у помоћ. И тако проведе сву ноћ стојећи. А када је настао дан, изиђе имајући светлост на лицу, као Мојсије у старини када излажаше од шатора сведочанства. Јер такво је дело молитва: не отпушта онога који се моли таквог каквог прима, но много светлијег. Затим уједно скупивши сву војску, и поставивши сина Стефана по средини, уручи је њему, говорећи: “Идите, децо, у име Христово, да се изврши Његов праведни суд. Будите храбри, јер пише: “Једни на колима а други на коњима, а ми ћемо призвати у име Господа Бога нашега. Нека се не устраши срце ваше, гледајући на множину оних. Јер када Сенахерим, војвода цара асирског, опседаше Јерусалим, Бог видевши смерност и озлобљење народа Cвога, посла једне ноћи једнога анђела и уби од пука асирскога 185 тисућа. И сада ће, уздам се, с вама послати анђела Cвојега да сруши гордога пред лице ваше. Јер пише: “Бог се противи гордима, а смернима даје благодат”.

Оваквим боговећаним речима учинивши све усрднима и њима у срце давши неку божаствену силу, упути их у борбу. А он опет дошавши у обичан шатор, преклонивши колена и положивши лице на земљу, ронећи сузе као извор мољаше се. А Бог послуша својега угодника и онај силни гордељивац би побеђен са свом војском својом, као некада Амалик, дејством молитве, и не могаше избећи суд Божји. Цар бугарски би ухваћен од српских војника и би приведен к сину цареву, Стефану, који је тада показивао у борби велику храброст, и ту се лиши живота бедно. Оно што он спремаше другоме, би праведно на то приведен. И тако се Бугари испунише стида изгубивши многе од своје војске. И узевши мртво тело тога Михаила и свршивши над њим потребно, спремивши мртвога обичним предовољно, и Александра, његова нећака, поставивши за цара, одоше својим кућама.

А победитељ Стефан, украшавајући се светлим победама, врати се својој кући, а народ га је сретао и венчавао победним песмама, хвалио и чудио се, благодарећи Бога, што су стекли таквога цара, најсјајнијег међу свима првима. А када је дошао у манастир са славним кнезовима и са многим десетинама тисућа, писаше победне песме Христу цару и испуњаваше се неисказаном радошћу, гледајући таково устројење своје усрдности. И од тада се жураше ка већим подвизима.

Зато и начини и други манастир, три стадија далеко од велике обитељи, са ћелијама једном до друге, добро састављеним и украшеним застирачима за лежање, снабдевеним свим потребама неопходним за то. И тамо сабра по целој његовој области братију која болује од свештене болести, довољна множина по броју, оне који су имали изједено лице узаврењем крви, пошто је месо отпало, и пошто су се прсти отргнули од самих околних костију, и разделили се од члановног састава, оне који су се сасвим савили и нису могли ништа радити, и оне који нису могли слободно дисати, ради љутине која је излазила изнутра. Призор беше ваистину јадан и гледање је изазивало сузе милостивим очима. Тамо устроји да добијају одмор какав ко хоће, дајући свакога дана обилно што се нашло за њихово умирење, копрене ткања, ради мекоће, ради лежања оних свештених тела, и мирисна мира ради хлађења огња који се диже. А постави њима и управитеља од двора, блага и добра мужа, заповедивши да свима овима угађа и да им ублажава болове који долазе од болести.

А сам тамо често долажаше, једном правећи се да је неки од војника, и дајући овима довољно новца, а други пут и јавно дању. Клањајући се овима грлио је усрдно она састрадатељна тела, целујући их са сузама, говорећи им речи утехе и хвалећи их што се ради привременог страдања и које брзо пролази, удостојише бесконачнога царства. И ни Соломон се у свој слави царства свога не слављаше колико он овим сабрањем страдалника, и многе ноћи провођаше беседећи с њима, јер беху међу њима мужеви, који су се удостојили неким божаственим даровима. Није ми сада згодно време да даље пишем о овима, за њих је потребно друго тачније упражњење и расположење.

А сада доспевши до краја изнећу како је био мученички крај његова живота и како се он настанио у збору мученика.

Једне ноћи по свршетку јутарњих песама, прилегавши на своју усамљену постељу, мало заспа. И угледа великога Николу у такој слици као што му се и раније јави. И опет Николај, опет обична корист, опет хоће да боље добро јави. Дошавши к њему рече: “Спремај се од сада, Стефане, за смрт, јер ћеш убрзо изићи пред Господа”.
О добре вести! Уставши из сна, сузама радост мешаше, и себе бацивши на земљу, благодараше Бога и весника доброга пресељења. Јер он се жураше увек и хоћаше, ако му буде могуће, да остави земаљске узбуне, и даље да живи са Христом. Затим призвавши настојатеља манастира напред споменутога Арсенија, и њему изнесе много злата, говорећи: “Часни оче, остало време живота мога сврши се, ради тога ово узевши, сачувај за манастирске потребе, јер не знам који ће царевати после нас, какви ће бити произвољењем”.
И ово, дакле, даде ради обитељи, а други део ради оних блажених страдалаца, а остало сам раздаваше; а мало њих су знали за његово дело, јер од тада све ноћи до часа правила провођаше ходећи по граду и тражећи оне који требају.

А Стефан напред споменути син његов, много пута био је рањен жељом за царство, изнутра кријаше змију од страха да га неће добити. Затим не могући трпети пламен стремљења, имајући са собом много војништва и многе од начелних велможа, пређе у арванитску земљу, одликовану достојанством трибуна, и тамо се опаса на свесадржање царства, и ову одузе од отачаске области.

А шта је чинио он, кротки, када ово сазнаде? Много пута обраћао се њему да остави неподобно, и да заједно са њиме живи, а после мало времена биће уједно наследник и молитве и царства. Но како ће послушати добар савет душа која се једном устремила на зло? А нашавши овога где се не покорава, препусти да се на њему врши Божји промисао, и пребиваше вршећи многа добра дела, да се не пресели одавде без многе користи. Тако и Давида кроткога у овом подражаваше и синовље гоњење усрдно подносаше. А када су неки, који су показивали у многом да су његови, рекли к њему: “Зашто је твоје толико штеђење о сину? Зашто толико одлагање и кашњење? Пошаљи војску, испуни је великом коришћу и овим ћеш показати своју моћ, а застрашићеш његове војнике и даље се неће смети подизати на рат против тебе”. А он, каже се, некако необично погледавши на њих, рече: “Зашто ви тако ожесточавате кротку душу, и зашто је покорну закону Божјем присиљавате да му се противи? Када примисмо добро из руке Господње, као што рече Јов, зар нећемо претрпети зло? Довољно се насладих добара садашњега живота, добивши, као што је познато, славу и царскога имена, а треба и свако зло истрадати, и имати неки достојни део тамошње утехе, да не буде и нама казано оно по правди, што је речено богаташу: “Примио си своја добра у своме животу”. 
Нашто ће се они посрамити и неће му на то моћи дати никаква одговора. Јер од како прими вест о блаженој смрти, није обраћао своју пажњу ни на што друго, само је често био погружен у скрушености срца и сузама, и по обичају тражио је ниште. А зато и нађе згодно време син, а уједно и нападач, и изненада дође са многим силама, и имађаше у рукама оца са женом и децом, и њих даде чувати у другом граду, а њега посла у тако звани град Звечан, и после неколико дана осуди га на најгрчу смрт удављења.

О неправедне осуде! О немилостива одговора! Како не помилова отачаску утробу, како се не смилова на родитељску старост? Како се не постиде седине? Како се не сети онога који је рекао у Закону: “Поштуј оца и матер”. Па и злога господара зле слуге, како смедоше, таково наумивши, ићи слободним ногама? Како се идући не изменише ка милости? Како ли, дошавши на место, смедоше погледати на оно свештенолепно лице? Или како се дрзнуше да се својим скврним рукама дотакну његова света врата? О неумесности! О лудости! Како се не осушише злочиначке руке? Како не ослепише њихове очи, као што кажу списи многих светих да је било. Али како би био савршен мученик, ако не овако? Јер један је удео мучеништва, а многи су начини смрти.

И тако предаде Господу блажену душу, од анђела прихваћену и хваљену, а многострадално оно и часно тело би донесено у његов манастир, и достојнолепно обилно извршише се свештенословља, и предаде се ризница гробу. А њему ништа слично, но као кад неко сунце под земљу зађе. Но доста је о овом.

А ја, о свештено сабрање и часни оци, нисам мислио да ово сахраним у дубину заборава, но да изнесем на јавност и да предложим вашем слуху, као онима који су христољубиви и мученикољубиви, да не би у неким малим речима осиромашила толика богатства божаственога мученика, трудећи се уједно и да ваш слух узвеселим слушањем повести и чудотворењем мученика, које ћемо сада изнети.

Оно свештено и страдалничко тело општа мати земља задржа у својим недрима седам година, а постидевши се добродетељне силе која је у њему, сачува га целога по заповести Oнога Kоји га је створио, које према томе није никако имало да по природи иструне, но такво остаде, као што ће даља реч показати. Једне ноћи када је спавао еклисијарх манастира, јави се неки чудни и светлошћу неисказан, и заповеди му да из земље изнесе тело његово. А он уставши и застрашен бивши, исприча настојатељу виђење. А он овога отпусти, рекавши да треба да буде дело, а много се јавља у сну. А сам у мислима много размишљаше о овом, и сав беше у ужасу, знајући сигурно мужа врлине и његова страдања на правди, и суђаше да ово до краја никако неће остати необличено. И опет када беше прошло мало дана, јави се опет еклисијарху, заповедајући то. А он и опет јави великоме. А трећи пут јави се најстрашнијим начином заједно еклисијарху и игуману, и укоре их као оне који нису веровали.

И пошто се о овом раширио велики глас, дође и до архијереја места, који се веома устраши и удиви, те сабра архијерејски сабор који је под њим, и црквени клир, и дође у манастир. Затим када је у цркви био, заповеди скинути камен пребогатога гроба, и када је ово извршено, о слатке повести! Сила неисказанога угоднога мириса испуњаваше све, не само оне који су се у цркви налазили, но и оне изван цркве по целој обитељи. И нико од ту сабранога народа не остаде, а да се није насладио такова доброга мириса. И тако свештеним архијерејским рукама би изнесен и положен у ковчег, светије и часније дело од оних заветних таблица, да сви виде и да се клањају, а онима који са вером долазе, да даје исцељења разних болести. Јер један који просећи сеђаше код манастирских врата, који је некад боловао од огњице и био лишен гледајућег осећаја очију, и за четрдесет година био је искушан таковом казном, давши лекарима многа имања, јер беше од имућних, и никако није могао постићи утеху страдања. Па и имање расточивши, постаде бескућник и просјак. Овај сазнавши да је оно часно тело извађено из земље, и да лежи пред свима према свачијој вери као исцељење које се не купује златом, но које се добија усрдношћу, уставши приспе ка црквеним вратима, и пошто му не беше забрањен улаз, јер се множине стицаху на поклоњење непропадљивога тела, и један другога притискиваше, стојећи напољу, топле сузе изливаше бијући прси рукама, а језиком говорећи молбу мученику, угледавши се на веру оне жене у еванђељу, да га, као и њу, нада не посрами; тако и овога. Јер када се већ вршила божаствена служба, некако лако добивши улаз, и приведен од вође ка најсветијем ковчегу, главу приклонивши, лице са очима положи на тело светога. И о чуда! Уставши гледаше жељену светлост избавивши се пређашње таме, и који је пре тога био вођен, постаде вођа и ходећи проповедаше величија Божја вршена од Стефана.

Па и многи други хроми, раслабљени, неми и глухи, примаху ослобођење од таквих страдања, дотакавши се са вером његових моштију, и они који су ове знали кажу да су до скоро били живи.

Да ли је ово, дакле, чудно! Никако! Јер Христов је ученик, који је рекао: “Дела која Ја чиним и тај ће чинити”. Ваистину Стефан показа дела достојна вере, а веру украси делима, а дела вером запечати, а та дела су ово: вера, нада, љубав, незлобије, простота, милостиња, кротост, дуготрпљење, правосуђе, брига за сироте и удовице, подвиг за побожност и што је највише: смерност. Јер ову приложивши осталим добрим делима као нека крила, достиже времена надсветска, настањујући се као великомученик са мученицима. Овај дружећи се са онима који су благочастиво на земљи царевали, пошто их је превазишао многим делима, зборује са преподобнима, јер присвоји и нека од великих њихових дела, поставши им сличан честим молитвама и сећањем смрти, свагдашњим сузама и смерним мудровањем, па се и спреми да уђе у дворницу са мудрим девојкама. Јер испунивши многе сасуде уљем предовољно, и представивши светилник, очекује страшни долазак слаткога жениха, који ће бити у поноћ. А који су то сасуди, чујте вазљубљени: утробе ништих, утробе гладних, плећа нагих, сузе удових, невоља сиромашних. Њихову оскудицу тешећи, Стефан, спреми светилник на свој украс. Јер колики речени ће опколити њега тада на свељудском оном сабору, показујући тога страшном судији, који је њих упокојио ради његове љубави и који им је олакшао болове од страдања! Колики ће језици једним гласом подигавши се јасније од трубе показати мужа милостиње и што је он њима сакривено чинио. Ово ће они јасно изнети пред анђеле и људе. О блаженога обличења! О добрих покретача Стефанових!

И када је жених долазио, наиђе природна потреба и учини да све задрема и заспи. Но и када је спавао, сасуд његове свете душе чини преславне ствари. И када је, дакле, толиком славом био прослављен у садашњем времену, каква и колика ће му се тада даровати, “што око не виде и ухо не чу, нити узиђоше човеку на срце, што Бог спреми онима који га љубе”. А када се од чести упразни по апостолу, када са Владиком и женихом уђе у зборницу, затвориће се врата.

Шта је, дакле, што је дивни Јосиф од браће продан и у ров бачен био слика Христова? Зар није Стефан исто заточење, па и лишење светлости понео. Ја мислим да је смрт боља од такове казне. Зар није онај био цар Египта, а овај цар Србаља? Само је онај био у Старом завету пре закона благодати и владар безбожном и скврном народу, а овај у самој благодати, и изабраном народу, народу свештеном, стаду Христову, који је много више изнад онога.

Био је друг многострадалном Јову. Као што је онај превазилазио источне цареве побожношћу и правдом, тако је и овај западне милостињом и незлобивошћу, славом и богатством много више надмашио, и на крају насилно погибе, нераван обојици, и као што је у свему, тако је и овде Стефан већи по мученичкој смрти. Овај се може нешто упоредити и са Исусом Навином и још виши је подвигом за народ, и вођењем битака против народа који наваљују и траже да озлобе Божје наследство, коме он беше чувар, и то не оружјем ни луком, јер се никада није уздао у њих, но уздизањем чистих руку, као други Мојсије, и дејством молитве. Давид је био цар у Израиљу и кротак, о коме Бог сведочи, говорећи: “Нађох Давида Јесејева, мужа по моме срцу”, па и писац песама играше пред ковчегом. И овај, дакле, био је цар и кротак у смерности, и посведочен не речима, но делима показан од Бога народу. А и он је био певач песама, које извиру од срдачног инструмента и достижу у уши Бога Саваота, а молитве су тихи усклици, а духовно је играо у колу, не ногама, но душевним осећајима. Чудни Соломон био је у премудрости и лепоти изнад свих који су царевали у Израиљу, али је био роб женским сластима, те пороком славу унакази. А овај мудрошћу, коју је по природи имао, сачува се премудро од таква порока, јер жељу душе беше управио ка надземаљском. Зар није онај саздао многозлатни и многославни храм, али на потребу службама закона и на освећење Израиљу жестока срца? А овај сазда храм благодати за служење и достојање божаствених тајана и за молитвено сабрање народа Христова. Шта су према овом делу много спомињани храм кизички и његови ступови уметнички сложени, и Јосифове житнице или на пољу сенарском не добро смишљени зидови куле, или дом у Ефесу веома усрдно дакле устројен, али не на корист онима који су га створили? А беше, по Данилу, муж најбољих жеља и ревнитељ, по Илији.

Такова су Стефанова дела, такве су предности благочастивога цара, такови су плодови богољубазне душе. Не везује се он толиком самодржавношћу, не украде се гордошћу, не претпостави што од видљивих мисаоним, но круна овога земаљскога царства испосредова му небеско царство, и његова света душа настани се у неизреченој слави. Свештено његово тело би остављено као неко многоцено наслеђе његову отачаству и свима, пошто нас Бог воли. Када ово не би овако било, требао би свакако да се престави као Енох. Јер чије су часне мошти у нас, верујемо да је и преблажена душа тога невидљиво с нама, која испуњује молбе наше ка спасењу и која чува од зала која наилазе, и која се противи и јавним казнама кажњава оне који нападају на његов манастир и који оскрбљавају анђелски чин у њему.

Чујте, о љубазни оци, повест, која није непозната ни вашој љубави.

Неки Ивоје би постављен од царице Јелене за челника, неправедно и непобожно. Овај дакле у почетку притвараше побожност и смерност, рекло би се: вук, покривајући се овчијом кожом, а затим откри звера који је унутра живео. Одмах се показиваше љут и беше стан сваког безакоња. Овај идол непобожности присвоји јавно све што је у манастиру, и устроји да се то управља од светских, а настојатеље манастира отуђи од сваког достојног дела, тако да се није смео звати ни именом игуман. Па и онај свештени збор инока стављаше на разноврсне невоље, тако да нису смели ни слободно ходити посред манастира. И да укратко кажем, тама управљаше светлости и вук беше пастир овцама, и нека велика и неутешна беда покриваше душе свију. Затим када се враћао на коњу, као што је имао обичај, пошто су многи ишли пред њим и иза њега, а беше подневни час, када и братија појаше шести час, тада у тај час када је он био близу манастирских врата, јави му се Христов војник, јарошћу сретајући онога који се разјаривао против његових људи, и казни мучитеља по праведном суду. Јер изгледаше да га је на сусрету збацио с коња и забио му два велика гвожђа у грло, која су прошла чак до груди и јетре, и ништа се од њега није могло чути, само их мољаше да му брзо доведу ковача. Када је био унесен у манастир и ковач је био ту, већ није могао говорити, и прстом машући призиваше овога, и унутрашњу праведну казну показиваше, и у таковим љутим мукама испусти јадну душу.

Али и друго сведочанство изнећу вашој љубави, страшније од првога, што са вама и саме наше очи видеше, а и многи други беху гледаоци. Говорим о оном Јунцу, који је према делу добио и подобно име, јер подобно неукроћеном и дивљем јунцу дође у манастир, послан од оних који су тада благочастиво владали да чува место, јер се тада догодише међусобни ратови и чињаху се изненадна и честа плењења, и немала проливања крви. И као безумни, према писаном, рече у срцу своме: “Нема Бога”.  А поквари се и омрази се у управљању, јер све што беше у манастиру, имађаше у рукама. Обраћаше како му је воља била, а заповеди да само неки мали део хлеба и других потреба дају игуману, и то не када игуман хоће, но када хоће онај који даје. И свима који су у манастиру запрети да никако к њему не долазе, па и ако би ко по обичном начину ради користи дошао к настојатељу, излазећи од игумана упадаше у руке његових слугу сличним ловачким псима који гледају и очекују жељени лов. И ако је такав био инок, примаше многа бешчашћа и претње, а ако је био мирјанин, добијаше довољно батина, и ноге његове метаху љуто у кладе. А они блажени и ваистину Христове овце не узимаху претње онога звера ни у шта, а покораваху се као што треба пастиру, са топлом вером и горљивом усрдношћу, доносећи довољно хране и обилно што је на потребу, и никако не трпљаху да се нимало разлуче од његове љубави, и остајаху даље, чекајући помоћ утехе одозго, држећи заједно са настојатељем, једномудрујући, једним устима молећи да се уклони она беда. Када је од тада прошло нешто мало времена, би позван Јунац писмом на војску. Подигавши оне које је имао у власти, иђаше са великим величијем, завештавши онима које беше оставио да управљају стварима, да још више злостављају настојатеља, да би устрашивши се оставио манастир. А ако га вративши се, нађе, многим заклетвама заклињаше се да ће га убити својом руком. И овај, као што рече Давид, “гледаше грешни на онога који није учинио никакву неправду”. А Господ га не остављаше у његовим рукама, “јер виђаше да дође његов дан”. А он тако достиже у пук, где неки град опседаху. А игуман у подвигу будући, многе ноћи провођаше молећи се. Затим једне ноћи по свршетку јутарњега пјенија, остаде у цркви, а за то је знао једини панамонарх. А отворивши ковчег у ком је лежао мученик, са сузама целиваше његове свете руке, и овако му из дубине душе јављаше: “Види озлобљење наше, народа твога, Христов војниче! Види облак жалости који нас је покрио. Види последње подјармљивање твога наследства! Види каква ти је обитељ, коју си за жилиште саздао Богу. Ову скврни Јунац начини пећином разбојницима. Види и не прећути!”И када је он ово изрекао, излажаше из цркве. А у тај час Јунац спавајући у војсци са друговима својима, гледа у сну као да се беше вратио из војске, и пролажаше манастир идући ка цркви. И када прође припрату, уђе и у врата звана царска, као да ће ка столу настојатеља, да га тамо убије са железном палицом у рукама. Али га срета неки страшни муж, украшен царском одећом. Изишавши од места где ковчег стоји, са дугом и проседом брадом као што је и насликан, и удари га по лицу и прсима свећњаком који имађаше у рукама, тако да је изгледало да се свећњак сломио од силнога ударца и да је отпала његова половина. А Јунац се окренуо натраг да бежи. А онај страшни стигавши тога, удари га у хрбат посред бедара и у десну мишицу као копљем са остатком од свећњака, рекавши: “Ово ти је одмазда, да се навикнеш да не чиниш свирепства моме манастиру и народу”. Рикнувши, дакле, као звер, он који је подобан томе, и од сна скочивши, дуго је био немоћан јако стењући и полажући често руку на места, која по Божјој дозволи примише казну. Окреташе се у постељи десно и лево. А другови који су били с њим били су у великом ужасу и стојали су за много часова као избезумљени. А после неке, када је овај једва к себи дошао, питаху да сазнају узрок онога изненаднога пренемагања. А он и нехотице казиваше истину. И тако обузет великим пламеном, страдаше последње дане, тако да када је био донесен у манастир, лежао је седам седмица. Гнило тело и кости прободених места, такође су сагнили, тако да су се видели и сами унутрашњи органи. Зли смрад оних рана по целом манастиру досађивао онима који се у њему налазе. Језик му је отпао и зуби су се расцепили од велике злољутине, и могао се видети онај који је пре био горд где лежи слично давнашњем мртвацу, који је сагнио. Дирљив беше призор очима, и сузама неутешан напор да се разуме умном финоћом нешто најстрашније, и о чуда! Јер не испусти прво душу по реду природе, а затим да је тело подлежало својственој распадљивости, но је тело прво грозно и необично сагнило, а душа је унутра била насилно држана, за поуку другима. Затим и саму њу најпосле силом испусти.

О добре заштите, о брзе промисли Стефанове, о својственога боловања за своје слуге! Јер одмах метежи престајаху, узбуне се утолише, неумесна пировања ћутаху; и бешчинија која се догађаху посред манастира, беху уклоњена, и њему слична чета беше одагнана. И да сажето кажем: Очисти Господ земљу народа свога пославши Стефана.

Слушајте ви који се борите са Богом и који желите да уграбите црквене ствари, слушајте и бежите као од огња; нека вас уцеломудре напред речене страшне повести, а још према писаном: “Нека те поучи смрт брата твога”. Довољно рекосмо о овом. А обратићемо реч ка првом.

А када нас постиже и његова свеосвећена успомена, празнујмо, браћо, празнични и љубазни празник духовни, јер посред нас сада невидљиво стоји сишавши од неисказаних висина, венчавајући свакога по мери усрдности, и ништа од нас не моли, осим да се држимо врлине. Празнујмо га у псалмима и песмама духовним, у кротости и правди, у вери и нади и љубави, у смерности и истини, у чистоти и милостињи, и у осталом чиме се угађа Богу. А загрлимо и овај свештени ковчег у коме је ризница Божјих чудеса, дотичући га се побожни уснама и очима, окропимо сузама радости његове свете стопе које су згазиле до конца непријатеље и њихову за зло вешту моћ, која се истањила као паучина. Целивајмо руке мирисније од скупоценога нарда, које се често уздизаху Богу, и увек пружаху ка ништима, када се мољаше и руке уздизаше, и када умну молитву чињаше, опет руке милост чињаху. О доброга делања најкраснијих руку! Мислим да су ове руке најсветије биле, чак више и од оних које су пружене на Гори ради примања таблица закона. Изљубимо прси, ризницу многих добара, које су изнад оног крчага са маном, које су више и часније, венчајмо његов часни врх добрим хвалама и сву бригу за нас поверимо њему.

Ово ти је, Стефане, знамење љубави према теби, која је у души. Ако, дакле, по достојности извршисмо, што не могу помислити, то је твоја заслуга због овога, јер на тебе се уздасмо да о теби саставим слово, макар да је далеко од достојног, јер су многа твоја страдања, а ја невежа лишен сам умне оштрине. Затим и мало знам, јер су оскудицу овога знања делом учиниле многе године. Али и Богу је љубазно оно што је по сили. А ти нас надзиравај одозго, о божаствени и светли војниче, одвраћајући гнев Божји који се ради наших грехова праведно подиже на нас, одгонећи, свебогати, молитвама својима видљиве и невидљиве непријатеље својом силом.А када у страшни дан суда и светлије од сунца засијаш, сабраћеш нас који смо се назвали стадо твога манастира, и показавши Богу судији, испустићеш онај блажени глас: “Ево ја сам и деца коју ми даде Бог”, коме слава са беспочетним Оцем и пресветим и добрим и животворећим Духом, сада и на бескрајне векове векова, амин.

